7 Kes Xenofobia dan Perkauman Sepanjang Penularan Pandemik COVID-19

Apabila berita penularan pandemik COVID-19 ke seluruh dunia mulai tersebar, masyarakat seluruh dunia mulai panik. Pada peringkat, banyak negara termasuk Malaysia tidak pasti apa yang perlu dilakukan. Awalnya, tiada siapa yang menyangka bilangan kes COVID-19 akan mencecah angka 1 juta pesakit.

Akibatnya, sesetengah negara terpaksa mengambil langkah ketat mengawal penularan ini dengan memperkenalkan lockdown, Perintah Kawalan Pergerakan (Malaysia), Circuit Breaker (Singapura) dan langkah seumpamanya.

Secara perlahan-lahan, ketakutan terhadap penyakit ini telah menyebabkan kebencian. Apabila masyarakat dunia tahu bahawa penyakit ini berasal dari China, kes-kes perkauman dan xenofobia mulai muncul di seluruh dunia terhadap orang dari negara China.

Bagi yang tidak tahu, xenofobia merupakan sejenis fobia yang menyebabkan kebencian terhadap manusia yang berasal dari sesetengah negara. Dalam kes COVID-19, rakyat-rakyat dari negara China adalah mangsanya. Walau bagaimanapun, menyalahkan semua orang dari negara tertentu kerana sesuatu yang berlaku adalah tingkah laku yang tidak dapat dimaafkan.

Bukan sahaja rakyat negara China, malah golongan yang bukan berasal dari China dan bukan berbangsa Cina juga sering menjadi mangsa perkauman di seluruh dunia. Dalam sesetengah kes yang ekstrim, hanya disebabkan individu tersebut berasal dari negara-negara Asia, mereka juga tidak terkecuali daripada menjadi mangsa perkauman dan xenofobia ini.

Ingat lagi kes pelajar Malaysia yang dihalau daripada rumah sewa mereka di Australia? Itu hanyalah salah satu contoh. Hanya disebabkan penyakit COVID-19 berasal dari China, tidak bermaksud orang Asia lain juga bermasalah. Kali ini kami ingin berkongsi contoh-contoh lain masalah perkauman yang timbul ketika kes COVID-19 sedang memuncak pada ketika ini.

Kedutaan Besar Jepun di Kaherah melaporkan bahawa seorang pekerja kedai makan menolak untuk melayani pelanggan berbangsa Jepun dan orang-orang tempatan juga mulai menggunakan kata "corona" sebagai penghinaan bagi merujuk kepada orang Jepun.

Dalam satu kes lain, seorang pemandu Uber ditangkap setelah video menunjukkan di mana dia secara paksa telah menghalau seorang penumpang warganegara China dari keretanya. Kejadian ini berlaku di lebuh raya di Kaherah dan pemandu itu mengesyaki bahawa penumpang itu mempunyai virus COVID-19 hanya semata-mata kerana dia berasal dari China.

Video ini menimbulkan kemarahan di Mesir dan beberapa orang telah mengunjungi lelaki itu untuk meminta maaf kepadanya. Kes ini telah dikutuk di seluruh dunia.

Di Hong Kong, kebanyakan restoran telah menolak pelanggan yang berasal dari Tanah Besar China. Ada juga yang mula meminta kad pengenalan Hong Kong untuk memastikan bahawa pelanggan itu bukan dari China.

Pemilik salah satu restoran itu mengatakan bahawa mereka mahu pelanggan tempatan selamat dan hidup lebih lama. Ada restoran lain mengumumkan bahawa mereka hanya akan melayani pelanggan yang berbahasa Inggeris atau Kantonis, tetapi bukan mereka yang berbahasa Mandarin.

Namun, perlakuan ini adalah alasan-alasan yang tidak munasabah untuk menutup perlakuan rasis mereka terhadap individu yang berasal dari Tanah  Besar China.

Di Australia, beberapa akhbar terbesar di negara ini menerbitkan artikel dengan menggunakan tajuk utama berbaur perkauman setelah wabak novel koronavirus tersebar. Walau bagaimanapun, ramai pihak telah menandatangani petisyen yang mengecam perlakuan ini dan menuntut akhbar yang melakukannya memohon maaf.

Di pusat membeli-belah dan kedai-kedai tertentu, kakitangan kedai atau restoran menolak kemasukan orang berketurunan Asia ke premis mereka. Mereka memberi alasan bahawa ianya adalah berusaha untuk mencegah penyebaran COVID-19. Terdapat juga banyak laporan lain mengenai orang keturunan Cina atau Asia yang menjadi sasaran serangan rasis dan xenofobia .

Ada juga yang diserang secara fizikal. Terdapat juga kes tragis seorang lelaki yang tiba-tiba pengsan dan meninggal dunia akibat serangan jantung di Sidney. Walau bagaimanapun, orang sekeliling yang melihat kejadian tersebut menolak untuk melakukan CPR kerana lelaki itu berbangsa Cina.

Belgium juga telah melihat peningkatan kes perilaku rasis sejak pandemik COVID-19 mulai tular. Orang Asia sering dihina di jalanan dan terdapat beberapa kes orang muda meludah mereka yang telah dirakamkan.

Sekumpulan pelajar sekolah menengah telah memakai kostum Cina dan mengangkat papan tanda yang bertulisan "Corona Time" dan menyiarkan gambar tersebut dalam talian. Sebilangan pelajar menunjukkan mata sepet sebagai sikap rasis. Pihak sekolah mengeluarkan kenyataan mengenai kes itu namun tidak permohonan maaf.

Kempen anti-perkauman dengan ayat yang berbunyi "Koronavirus telah menjadikan lebih ramai orang menjadi rasis daripada jumlah pesakit itu sendiri"

Le Courrier Picard, sebuah surat khabar Perancis memaparkan foto seorang wanita Asia dengan topeng di halaman depannya pada 26 Januari 2020 dengan tajuk  "Amaran Tahap Kuning". Kejadian ini dilihat sebagai tindakan yang sangat rasis dan dikecam secara meluas.

Banyak orang Asia di Perancis tersinggung dengan tajuk utama ini. Ini bukan satu-satunya surat khabar yang bertindak seperti ini. Namun, ramai orang lain memanggil COVID-19 sebagai "Virus China" sehingga menyinggung orang-orang Cina. Banyak restoran pemilik berbangsa Asia turut melaporkan bahawa mereka mengalami penurunan pelanggan.

Kedutaan Besar China di Berlin telah melaporkan bahawa terdapat banyak kes perkauman yang memusuhi orang Asia sejak wabak itu bermula. Sebuah majalah Jerman bernama Der Spiegel menerbitkan banyak isu yang dianggap rasis kerana kebanyakannya menyalahkan China kerana kemunculan novel coronavirus.

Pemilik rumah di Jerman mula memberi tahu kepada pelajar Asia bahawa mereka harus segera meninggalkan rumah yanng disewa kerana khuatir mereka akan mnyebarkan virus itu. Terdapat kes orang Asia dipukul secara kejam semata-mata kerana mereka adalah orang Asia.

Bahkan ada kes doktor yang menolak untuk merawat pesakit warganegara China walaupun mereka tidak mengunjungi China dalam beberapa bulan sebelum itu.

Pada bulan Februari 2020 sahaja, terdapat lebih daripada 1,000 kes perkauman dan xenofobia yang dilaporkan terhadap orang-orang Asia Amerika di Amerika Syarikat. Sebilangan besar perniagaan pemilik Asia-Amerika di seluruh negara mengalami kerugian kewangan yang besar kerana jumlah pelanggan sangat berkurang.

Presiden Donald Trump berulang kali menyebut COVID-19 sebagai "Virus China" yang secara tidak langsung telah mewujudkan stigma buruk dan perlakuan rasis terhadap orang Cina di Amerika Syarikat. Banyak media-media utama mengecamnya kerana kelantangannya ini.


5 Bencana Besar Yang Dihadapi di Seluruh Dunia Selain Wabak Covid-19

Kita di Malaysia pada ketika ini sedang bertungkus-lumus atau mungkin juga sedang duduk tak buat apa, dalam berhadapan wabak Covid-19.

Walaupun manusia mampu memberhentikan pergerakan hidup mereka dengan undang-undang, alam semulajadi nampaknya masih belum mahu memberikan kita ruang untuk berehat.

Bagi sesetengah masyarakat di seluruh dunia, sambil mengharungi ancaman wabak yang dahsyat - mereka juga perlu berhadapan alam yang mengganas. Pasti sukar sekiranya kita berada di tempat mereka?

Berikut adalah 5 bencana besar yang sedang melanda dunia ketika ini, semasa kita di Malaysia gusar bilakah hidup akan kembali seperti sedia kala.

Pada ketika ini, ibu negara Ukraine, Kiev sedang berhadapan masalah jerubu disebabkan oleh kebakaran hutan yang berlaku - tidak jauh daripada tapak insiden radiasi terburuk dunia, Chernobyl.

Hutan itu terletak dalam radius kawasan khas yang dikosong berikutan masalah radiasi yang terlalu tinggi, satu ketika dulu.

Kejadian kebakaran yang dipercayai berpunca oleh seorang lelaki yang membakar sampah berdekatan dengan kawasan larangan itu, mula menyebabkan kebakaran sejak 4 April 2020. Pada ketika ini, 300 orang ahli bomba sedang cuba memadamkan kebakaran agar kawasan bersejarah itu dapat dilindungi.

Disebabkan api yang marak, beberapa kawasan yang masih terjejas radiasi melaporkan bacaan 16 kali ganda lebih tinggi berbanding tahap normal.

Setakat ini, Menteri Dalam Negeri Ukraine menyifatkan kejadian yang berlaku adalah sabotaj terancang - disebabkan oleh pergerakan api yang dilihat berlaku secara sangat sistematik seakan dibantu kiraan pergerakan angin.

Pada 10 haribulan April 2020, gunung berapi Anak Krakatau yang terhasil daripada insiden letusan Gunung Krakatau pada tahun 1883 mula mengeluarkan gas setinggi 200 meter daripada puncaknya selama 1 minit 12 saat.

Situasi ini menggerunkan rakyat Indonesia, kerana tidak lama dahulu pada bulan Disember 2018, satu kejadian tsunami telah melanda disebabkan aktiviti gunung berapi tersebut yang mengorbankan ratusan nyawa serta mengakibatkan kecederaan pada ramai penduduk setempat.

Tsunami yang berhasil berbeza dengan tsunami biasa yang berlaku disebabkan oleh gempa bumi. Tsunami bulan Disember itu berlaku disebabkan oleh runtuhan Anak Krakatau yang menghasilkan gelombang tsunami.

Kami harap warga Indonesia dapat berjaga-jaga dan berhati-hati, semasa menghadapi wabak dan ancaman gunung berapi yang berlaku tiba-tiba ini.

Ketika bergelut dengan wabak Covid-19, penduduk ibu negara Croatia dikejutkan dengan bencana gempa bumi yang melanda - sekuat 5.3 pada skala magnitud menyebabkan kerosakan pada bangunan serta bekalan elektrik terputus di beberapa kawasan.

Gempa bumi yang terkuat pernah melanda Zagreb setakat ini, turut sama menyebabkan sebuah hospital perlu dikosongkan. Banyak bangunan yang terselamat mengalami keretakan yang perlu dibaiki, menyebabkan proses pemulihan bakal memakan masa yang panjang.

Walaupun kerosakan pada bandar tersebut agak ketara, hanya satu kehilangan nyawa dilaporkan. Kerosakan harta benda menjadi fokus utama, selepas banyak kenderaan turut sama rosak ditimpa runtuhan konkrit.

Gempa bumi yang berlaku pada 22 Mac 2020 itu menimbulkan kontroversi, selepas kerajaan Croatia didakwa tidak mengambil sebarang langkah perlindungan - walaupun sudah dinasihatkan oleh pakar untuk mengkukuhkan struktur bangunan agar mampu menahan impak gempa bumi, sejak tahun 2014 lagi.

Sebelum Covid-19 melanda Amerika Syarikat seperti sekarang, negara itu baru saja berdepan serangan dua puting beliung - yang mempunyai kelajuan angin setinggi 285km/j. 24 orang meninggal dunia dan ratusan kediaman di Tennessee musnah dilanda badai pada 2 Mac 2020.

Berikutan serangan itu, pasukan sukarelawan dan petugas mula dikerah bagi membantu penduduk yang terjejas. Usaha pembinaan semula dan kemasukan sukarelawan mula terhalang, selepas kerajaan Amerika Syarikat mengumumkan perintah kawalan bermula 23 Mac 2020.

Pada 13 April 2020, daerah Chattanooga yang terletak tidak jauh dengan kawasan yang terjejas sebelumnya, menjadi mangsa selepas ribut dan puting beliung menyebabkan kematian 9 nyawa setakat ini.

Belum pernah terjadi serangan serangga seumpama ini di benua Afrika. Itulah yang berlaku dalam tempoh beberapa bulan lalu di kawasan meliputi negara-negara Afrika Timur, selepas kumpulan serangga belalang mula menyerbu kawasan penanaman menyebabkan tumbuh-tumbuhan yang ditanam habis dikerumuni serangga yang memakannya.

Apa yang lebih menakutkan - insiden itu diramalkan bakal berlaku lagi dalam tempoh enam bulan akan datang.

Situasi ini dikatakan berlaku disebabkan oleh kumpulan serangga seperti belalang yang mencapai tempoh matang serentak dalam jumlah yang terlalu besar, dibantu oleh taburan hujan yang tinggi pada penghujung bulan Mac.

Disebabkan oleh kemunculan belalang dalam jumlah besar dan mula menjalankan persenyawaan, situasi sama diramal akan berulang sekitar bulan Jun atau Julai tahun ini - cantik-cantik dengan musim menuai di benua tersebut tiba.

Antara negara yang terjejas teruk adalah Kenya, Ethiopia dan Sudan Selatan, selain Yaman, Arab Saudi, Oman, Iran dan Pakistan turut bakal berhadapan serangan dalam skala lebih kecil.


Ini Bagaimana 5 Negeri Di India Membanteras Penularan COVID-19 Dengan Sangat Berkesan

Ketika ini, India sedang melaksanakan perintah berkurung atau lockdown selama 21 hari dalam usaha untuk memerangi COVID-19 menggunakan "strategi pencegahan kelompok" untuk membendung penyakit dalam wilayah geografi yang ditentukan dengan pengesanan awal kes, memutuskan rantai penularan dan dengan demikian mencegah penyebarannya.

Seperti dalam kenyataan yang dikeluarkan oleh Kementerian Kesihatan India, India akan mengikuti pendekatan strategik dengan mempertimbangkan pelbagai kemungkinan seperti kes-kes berkenaan dengan perjalanan, penularan COVID-19 tempatan, wabak besar yang boleh dikawal dan penularan COVID-19 secara meluas oleh masyarakat.

Organisasi Kesihatan Sedunia telah memuji India kerana usaha keras yang dilakukan dan tepat pada masanya untuk mengawal penyebaran novel coronavirus.

Tidak ada penularan COVID-19 oleh masyarakat di India sejak negara itu melaksanakan perintah berkurung dan faktor pertumbuhan kes telah menurun sebanyak 40%, menurut Kementerian Kesihatan Kesatuan negara itu.

Sebahagian besar daripada kejayaan ini disebabkan oleh negeri-negeri yang memerangi virus ini dengan begitu agresif.

iluminasi.com kongsikan 5 negeri di India yang menghasilkan penyelesaian inovatif untuk membendung virus secara proaktif.

Selepas berjaya menumpaskan virus Nipah pada tahun 2018, Kerala menggunakan pengalaman tersebut untuk membendung penularan COVID-19 walaupun agak kucar-kacir di awalnya.

Ia merupakan negeri di India yang pertama yang mendaftarkan pesakit COVID-19 dan berada di senarai teratas kes pada satu tahap.

Daripada 376 kes positif, 179 daripadanya telah pulih dan 3 pesakit meninggal dunia, menjadikan kes aktif sekitar 176 kes.

Apa yang membuatkan usaha Kerala berhasil adalah pengujian kes simptomatik yang meluas, diikuti dengan proses menjejaki kontak yang sangat sukar dan kemudiannya menerbitkan peta laluan orang yang telah dijangkiti.

Ini dibuat sehinggalah sehingga setiap orang yang berpotensi dijangkiti dapat diasingkan dan melakukan kuarantin.

Krishna Teja, seorang pegawai Perkhidmatan Pentadbiran India (IAS) yang bekerjasama dengan pasukan respons COVID-19 Kerala, berkata bahawa sebab mengapa mereka berjaya meratakan lengkungan ini adalah kerana koordinasi antara jabatan yang sangat baik di semua peringkat (negeri, daerah dan kampung).

Negeri ini telah berjaya mengawal pergerakan pekerja asing dengan membina ribuan tempat perlindungan berikutan penutupan secara tiba-tiba di seluruh negara dan mengedarkan berjuta-juta makanan kepada mereka.

Kerajaan Kerala juga memanfaatkan teknologi dan mengeluarkan maklumat penting serta telah melancarkan satu aplikasi mudah alih, iaitu GoK Direct, untuk memeriksa penyebaran maklumat palsu.

Kerala juga memulakan "kemudahan walk-in" bagi orang ramai untuk menjalani ujian dengan selamat.

Tambahan pula, satu inisiatif yang dikenali sebagai Rangkaian CoronaSafe telah dicipta dengan dua komponen utama: Misi Literasi Corona dan Pusat Penjagaan Corona untuk mewujudkan kesedaran mengenai COVID-19 serta untuk menukarkan institusi pendidikan kepada hospital untuk mengimbangi kekurangan.

Negeri di timur India ini mengalami hampir 25% bencana alam di India, yang bermaksud bahawa langkah-langkah pencegahan krisis sudah wujud sejak dahulu lagi.

Ini termasuklah tempat perlindungan taufan yang kini digunakan untuk menempatkan pekerja asing  dari negeri lain semasa wabak koronavirus.

Kesiapsiagaan proaktif adalah satu kelebihan yang dimiliki oleh Odisha, di mana ia menjadi negeri India pertama yang mengenakan perintah berkurung penuh (sebelum India mengenakannya di seluruh negara), dan juga yang pertama di India melanjutkan lockdown sehingga 30 April.

Negeri ini mengklasifikasikan COVID-19 sebagai bencana alam, seperti taufan super pada tahun 1999.

Odisha adalah yang pertama mengumumkan hospital eksklusif untuk COVID-19 dan melaksanakannya dalam tempoh seminggu di dua daerah.

Kini, sekarang setiap daerah akan mempunyai satu hospital eksklusif COVID-19 dan negeri ini terus memberikan rawatan perubatan percuma kepada semua pesakit COVID-19.

Mengenai cabaran yang dihadapi, Ketua Setiausaha Kerajaan Odisha, Asit Tripathy, berkata bahawa mereka bernasib baik kerana mempunyai pengalaman dari negara-negara seperti Itali.

Program pembendungan COVID-19 negeri ini bermula dari penggunaan strategik IT.

Ia mengenal pasti kategori berisiko tinggi yang datang dari luar negara dalam usaha untuk mengkuarantin mereka di rumah bagi menghentikan penyebaran.

Odisha juga merancang program insentif dengan menawarkan INR15,000 (RM856) kepada semua warga asing yang kembali untuk mengisytiharkan diri mereka dalam portal kerajaan.

Menurut Setiausaha IT negeri, Manoj Mishra, lebih daripada 5,000 orang yang pulang dari luar negara dan juga sekitar 35,000 orang pulang dari negeri yang terkesan dengan COVID-19 mendaftarkan diri serta diarahkan untuk kuarantin di rumah.

Kerajaan Odisha melaksanakan perintah berkurung terhadap lima daerah yang paling banyak kes terlebih dahulu pada 22 Mac.

Ini juga membantu negeri ini untuk mengendalikan mekanisme kuarantin dan setakat ini menurut Jabatan Kesihatan dan Kebajikan negeri, Odisha telah merekodkan 60 kes dan 18 daripadanya telah pulih.

Sementara itu, Kumpulan Bantuan Diri Misi Shakti (SHG) negeri ini sedang menghasilkan topeng muka secara besar-besaran untuk mengelakkan kekurangan (memakainya di luar rumah adalah wajib ketika ini).

Menurut Sujata Karthikeyan, Pengarah Misi Shakti, sekitar 605 SHG telah membuat 1.5 juta topeng kapas setakat ini, membantu melindungi masyarakat dan petugas perubatan.

Lebih daripada 7,000 SHG bekerja siang malam untuk menghasilkan peralatan perlindungan bagi mereka yang berada di barisan hadapan dan juga menjalankan pusat dapur peringkat kampung untuk memasak makanan bagi mereka yang memerlukan, iaitu sekitar 325,000 setakat ini.

Kerajaan kemudian membayar pendahuluan pencen sosial selama empat bulan kepada sekitar 2.8 juta penerima.

Ketika ini negeri Maharashtra menduduki tempat teratas di India dari segi kes positif COVID-19 dengan 1,872 kes.

Dengan ini, negeri ini telah menghasilkan rancangan pencegahan kluster untuk menangani penularan dan menggunakan analisis data, drone dan kaedah rondaan tradisional untuk meninjau tempat-tempat yang sesak.

Di setiap daerah, 2 hingga 3 buah drone digunakan untuk memantau pergerakan di jalanan di mana sebuah drone boleh meliputi kawasan seluas 1 kilometer.

Oleh itu, ini akan memberikan pandangan udara yang mana menjadikan proses menjejaki pergerakan orang lebih mudah.

Sekiranya polis melihat ada orang yang berkeliaran di daerah-daerah ini, sebuah pasukan dihantar dengan kadar segera untuk mengambil tindakan.

Negara ini juga telah memulakan rondaan besar-besaran bagi merperingatkan orang awam agar kekal di rumah.

Daerah Bhilwara di Rajasthan, pernah menjadi negeri yang paling teruk terjejas disebabkan COVID-19 dengan 27 kes dan 2 kematian.

Ini telah ditutup sepenuhnya dengan perintah berkurung, dan seluruh penduduk menjalani pemeriksaan kesihatan.

Ia telah mengenakan perintah berkurung penuh dan tempoh keluar yang terhad serta seluruh populasi untuk menjalani ujian kesihatan.

Ketika perintah berkurung yang sedang berlangsung, tiada kelonggaran yang diberikan dan barangan keperluan asas dihantar ke pintu rumah setiap penduduk.

Hal ini mudah untuk dilaksanakan lebih-lebih lagi kerana populasi yang berkemampuan di bandar ini.

Hasilnya, bandar ini tidak melaporkan sebarang kes COVID-19 baharu sejak 30 Mac.

Daripada 27 kes keseluruhan, 17 daripadanya telah pulih, menjadikan kes aktif di Bhilwara kepada 10 kes.

Model Bhilwara ditiru oleh daerah-daerah Rajasthan yang lain dan telah mendapat pujian dari seluruh negara.

Individu yang bertanggungjawab iaitu Majistret Daerah Bhilwara Rajendra Bhatt, berkata dalam wawancara dengan The Print:

Negeri ini juga telah memperketatkan larangan meludah di tempat awam.

Negeri dengan populasi tertinggi di India iaitu lebih daripada 200 juta orang, Uttar Pradesh telah berjaya mengekalkan jumlah kes di tahap yang rendah iaitu sebanyak 1,084 kes (ketika artikel ini ditulis).

Negeri ini telah memperhebatkan penutupan 160 lokasi panas secara sepenuhnya.

Uttar Pradesh tidak mempunyai makmal untuk menguji virus SARS-CoV-2 apabila kes pertama dilaporkan pada 3 Mac, tetapi kini ia mempunyai 10 makmal sedemikian.

Kerajaan negeri telah menubuhkan Dana Penjagaan COVID, dan mendapat sokongan daripada mendapat sokongan daripada wakil rakyat dan masyarakat umum.

Dana tersebut digunakan untuk mengembangkan ujian dan kemudahan rawatan, di mana sekitar 2,400 ujian dilakukan setiap hari.

Kerajaan Uttar Pradesh juga kini sedang bergiat untuk meningkatkan penghasilan Alat Pelindung Diri (PPE), topeng muka N95 dan 3 lapis, penganalisis haba, ventilator dan peralatan lain.

Pentadbiran negeri memastikan penyediaan makanan kepada semua penduduk dengan bantuan 2 platform iaitu Annapurna dan Supply Mitra.

Annapurna  memberikan lokasi makanan dan paket makanan percuma, sementara  Supply Mitra digunakan untuk memudahkan penghantaran barang runcit dari rumah dan barang keperluan harian yang lain, dengan memberikan butiran operasi peniaga dan penghantar yang terlibat.


"Nak Makan": Platform e-Bazaar Baharu Untuk Ramadhan

Pandemik COVID-19 yang melanda seluruh dunia ketika ini memberikan kesan secara langsung kepada semua aspek kehidupan, termasuklah perniagaan.

Tak kiralah sama ada syarikat gergasi mahupun perniagaan kecil-kecilan, semuanya terkena tempias akibat penularan novel koronavirus yang dipercayai bermula pada November 2019 yang lalu.

Dan ketika kita sedang menghampiri bulan Ramadhan kurang daripada seminggu sahaja lagi, para peniaga terutamanya peniaga bazar Ramadhan berasa sangat resah kerana mungkin tidak dapat berniaga seperti biasa.

Ini kerana kerajaan telah mengeluarkan kenyataan melarang sebarang perniagaan berbentuk bazar dalam tempoh tersebut.

Namun, terdapat beberapa inisiatif yang dilakukan bagi membolehkan kita semua menikmati bulan Ramadhan jika tidak seperti tahun-tahun sebelum ini sekalipun, sekurang-kurangnya terubat sedikit penderitaan yang kita hadapi sekarang.

Salah satu usaha ini adalah oleh MYEG yang memperkenalkan platform perkhidmatan makanan dalam talian yang baharu yang diberi nama "Nak Makan", yang akan menyediakan dan menjual makanan yang dimasak segar serta produk makanan secara online.

Platform Nak Makan akan menganjurkan e-Bazaar Ramadan sebagai penyelesaian alternatif untuk bazar fizikal semasa perintah kawalan pergerakan (PKP) yang sedang berlangsung, berdasarkan laporan RinggitPlus.

Penjual dan peniaga di Kuala Lumpur, Putrajaya, dan Selangor boleh mendaftar dan menyenaraikan makanan bazar mereka di laman sesawang Nak Makan.

Para penjual akan beroperasi dari premis mereka sendiri seperti biasa sementara MrSpeedy, iaitu rakan penghantaran Nak Makan, akan mengambil dan menghantar makanan kepada pelanggan.

Selain daripada e-Bazaar, MyEG juga merancang untun melancarkan dua lagi inisiatif e-dagang untuk bulan Ramadhan iaitu e-Sahur, bagi penghantaran makanan sahur dan juga e-Raya yang merupakan platform membeli-belah dalam talian khas untuk barangan Ramadhan serta Hari Raya.

Para penjual dan peniaga yang berminat kini boleh mendaftar dengan Nak Makan dengan mengisi borang dalam talian di laman sesawang rasmi. Klik di sini.

Nak Makan merupakan sebuah platform pesanan makanan dalam talian yang boleh dilayari orang ramai di www.nakmakan.com.my. Platform ini membantu peniaga-peniaga mikro, kecil dan persendirian sebagai peluang kepada mereka untuk memperluaskan perniagaan.

Notifikasi di laman sesawang khas akan diterima oleh vendor dan seterusnya perlu menyediakan pesanan.

Vendor akan kemaskini status penyediaan di laman sesawang khas dan rakan penghantaran, MrSpeedy akan mendapat notifikasi.

Juadah akan diambil oleh penunggang MrSpeedy dan seterusnya dihantar kepada pelanggan.

Kami mempunyai pihak sokongan yang bersedia membantu anda. Sila hubungi kami di +6037664 8100 atau +6017 228 5948/5954/5958/5983.

5. Apakah kriteria diperlukan untuk menjual di platform Nak Makan?

PENGELUARAN, PENYEDIAAN, PENGENDALIAN dan PENYIMPANAN makanan oleh vendor adalah DIWAJIBKAN untuk mengikut garis panduan HALAL. Vendor juga WAJIB mendapatkan suntikan Typhoid.

Jika anda belum mengambil suntikan Typhoid, kami mengesyorkan anda mendapatkan suntikan tersebut di klinik swasta dan klinik am terpilih berhampiran anda.

7. Adakah terdapat Prosedur Operasi Standard (SOP) yang perlu vendor ikuti?

Vendor digalakkan untuk menyediakan makanan dengan segera selepas menerima pesanan daripada pelanggan. Selain itu, makanan yang dijual juga seharusnya berada di tahap tertinggi dari segi kebersihan dan kualiti serta mengikut garis panduan HALAL.

9. Bila saya akan mengetahui status permohonan disenaraikan di laman sesawang Nak Makan?

Nak Makan akan mengambil 3% daripada jumlah jualan setiap pesanan sebagai caj pentadbiran untuk tempoh 24 April – 22 Jun 2020.

Rakan penghantaran kami adalah MrSpeedy bagi kawasan pesanan di Kuala Lumpur, Putrajaya dan Selangor. Anda cuma perlu menyediakan pesanan dan penunggang MrSpeedy akan menghantar juadah di lokasi sepatutnya.

RM0.80 bagi setiap 1 kilometer dan kos ini akan ditanggung oleh pelanggan.

Tiada. Sila ambil maklum bahawa pihak kami akan mengambil masa sekurang-kurangnya 1-2 hari bekerja bagi memproses permohonan anda.

16. Adakah vendor perlu berniaga setiap hari mengikut waktu operasi yang ditetapkan?

Bergantung kepada kertersediaan pihak anda. Anda boleh kemaskini menerusi laman sesawang khas bagi vendor atau hubungi pihak kami untuk panduan.

17. Bagaimana jika saya kehabisan stok makanan pada hari berniaga?

Sila kemaskini menerusi laman sesawang khas bagi vendor atau hubungi pihak kami untuk panduan.

18. Sekiranya saya tidak ingin berniaga pada sesuatu tempoh, adakah dibenarkan?

19. Bagaimana jika hujan? Adakah Nak Makan beroperasi untuk pesanan dan penghantaran?

Ya, kami masih menerima pesanan dan penghantaran. Bagaimanapun, jangkakan kemungkinan pesanan pelanggan mengalami kelewatan.

20. Bagaimana jika saya ingin menghentikan penjualan? Adakah terdapat penalti?

Bermula jam 10 pagi – 6 petang. (Tetapan waktu operasi ini berdasarkan Perintah Kawalan Pergerakan. Jika berlaku perubahan waktu, vendor akan dimaklumkan.)

Bermula jam 10 pagi – 7 petang. Sila ambil maklum bahawa pesanan akhir oleh pelanggan menerusi laman sesawang adalah pada jam 6 petang. (Tetapan waktu operasi ini berdasarkan Perintah Kawalan Pergerakan. Jika berlaku perubahan waktu, vendor akan dimaklumkan.)

23. Bolehkah pelanggan membuat pesanan daripada mana-mana vendor dalam satu pesanan?

Tidak. Bagaimanapun pelanggan dibenarkan untuk membuat pesanan secara berulang kali.


5 Jenis 'Keturunan' Covid-19 Dan Asal-Usul Penyebabnya

Laporan media serta penularan di kalangan media sosial mula memperkatakan tentang 3 jenis (strain) virus SARS-CoV-2, sebagai punca utama jangkitan Covid-19.

Walaupun begitu secara rasminya, pihak Kementerian Kesihatan Malaysia masih belum memberikan penjelasan berkenaan isu ini disebabkan oleh kurangnya laporan yang ada. Situasi sama sebenarnya turut diambil di semua negara yang terlibat dengan wabak.

Ini kerana kajian berkenaan jenis-jenis virus SARS-CoV-2 yang ada masih sedang dijalankan. Apa yang kita tahu setakat ini, majoriti kajian memperolehi kesimpulan SARS-CoV-2 mengalami mutasi secara perlahan, berbeza dengan virus influenza - menyebabkan virus penyebab Covid-19 lebih mudah untuk dikaji 'keturunannya.'

Apa yang sudah kita tahu tentang keturunan virus itu setakat ini?

Di antara kesemua jenis virus yang ada, setakat ini virus yang didapati paling hampir dengan virus SARS-CoV-2 adalah sejenis virus yang dilabelkan sebagai BatCoV RaTG13. Kajian yang dijalankan ke atas kedua-dua jenis virus menampakkan persamaan yang ketara setinggi 96.2%.

BatCoV RaTG13 merupakan virus yang diambil daripada kelawar spesis Rhinolophus affinis dipercayai merupakan perumah sebenar virus itu, dijumpai dalam gua di Yunnan, China.

Apa yang kita tidak tahu lagi setakat ini, adalah kaedah virus daripada kelawar itu berpindah kepada manusia.

Dalam dua jangkitan virus corona sebelum ini iaitu SARS tahun 2003 dan MERS tahun 2012, didapati virus berpunca dari kelawar hadir kepada manusia melalui transmisi haiwan musang kucing (civet cat) dan unta sebagai pengantaranya.

Harus diperjelaskan - ini bukan menandakan BatCoV RaTG13 adalah punca SARS-CoV-2, sebaliknya kedua-duanya setakat ini merupakan virus paling mirip antara satu sama lain.

Selepas wabak mula melanda Wuhan di China yang dipercayai berlaku di antara bulan November ke Disember 2019, satu penemuan yang dijalankan lebih awal mula dirungkai semula bagi membantu kajian.

Pada 24 Oktober 2019 sekumpulan penyelidik daripada Guangdong Wildlife Rescue Center of China mendapati berlaku kematian terhadap dua ekor tenggiling Malaya di pusat mereka. Hasil bedah siasat ke atas dua ekor tenggiling itu mendapati dua tenggiling malang itu mati disebabkan paru-paru yang penuh dengan lendir. Tenggiling itu juga dikesan mengalami fibrosis, sejenis kecederaan dalam tisu paru-paru.

Hasil penyelidikan mendapati virus yang menyebabkan kematian itu mempunyai banyak persamaan dengan virus SARS-CoV-1, penyebab wabak SARS pada tahun 2003 dengan angka persamaan 80.24 ke 88.93%  berbanding virus yang muncul 17 tahun dahulu.

Selepas berlakunya wabak Covid-19 (atau nama lamanya 2019-nCoV) kajian ke atas tenggiling itu mula dikaitkan dengan wabak baru itu. Hasil perbandingan ke atas kedua-dua jenis virus, menunjukkan persamaan yang lebih tinggi berbanding virus SARS-CoV-1.

Virus dari tenggiling itu yang kini dilabelkan sebagai Pangolin-CoV mempunyai 90.55 dan 91.02% persamaan dengan SARS-CoV-2.

Penemuan ini bagaimanapun belum mampu menjawab adakah wujud hubungan di antara kematian dua tenggiling itu dengan Covid-19. Namun penyelidik berpendapat berikutan kedua-dua insiden kejadian yang terlalu rapat jarak masanya serta simtom yang sama ditemui - ada kemungkinan virus Pangolin-CoV berkait dengan SARS-CoV-2.

Selesai kita berbicara tentang dua jenis virus yang berkemungkinan menjadi punca kepada Covid-19, mari kita bercakap tentang jenis SARS-CoV-2 pula.

Ada beberapa laporan berbeza yang cuba menjelaskan tentang jenis atau 'strain' virus yang ada. Laporan media melaporkan jangkitan berlaku disebabkan 3 jenis varian SARS-CoV-2 yang berbeza dan ketiga-tiganya saling berkait, dilabelkan sebagai A, B dan C. Dari mana pendapat ini muncul?

Pendapat ini sebenarnya datang daripada kumpulan penyelidik dari Universiti Cambridge. Kajian mereka dalam mengenalpasti asal-usul evolusi virus SARS-CoV-2 baru saja dilaporkan pada 9 April 2020.

Dengan menggunakan data daripada semua sampel genome virus yang ada sejak 24 Disember 2019 sehinggalah 4 Mac 2020, mereka mengelaskan jenis virus SARS-CoV-2 yang ada kepada tiga kumpulan - A, B dan C.

Jenis A dipercayai virus paling hampir dengan virus asal - namun majoriti jangkitan di China tidak berlaku disebabkan oleh jenis A. Virus ini dikatakan tersebar paling banyak di Amerika Syarikat serta beberapa kawasan di Eropah.

Jenis B merupakan 'anak' kepada jenis A yang telah menjalani dua proses mutasi, merupakan virus yang dipercayai menyebabkan wabak melanda di Wuhan dan juga kawasan Asia Timur.

Yang terakhir adalah varian jenis C yang ditemui pada kumpulan awal pesakit dari Perancis, Itali, Sweden dan England di Eropah, serta pesakit di Singapura, Hong Kong dan Korea Selatan.

Walau bagaimanapun, varian ini tidak ditemui di kalangan pesakit di China khasnya di Wuhan. Varian C pula merupakan anak kepada varian B yang telah mengalami sekali proses mutasi.

Apa yang menarik untuk dibincangkan - ketua penyelidik dari Cambridge memberikan hipotesis bahawa varian B mempunyai sifat unik dan sesuai menjangkiti kawasan-kawasan Asia Timur, disebabkan oleh kekangan genetik yang berlaku - menyebabkan virus itu bermutasi menjadi varian baru agar lebih sesuai untuk menjangkiti kumpulan tertentu - menyebabkan virus ini majoritinya menyebabkan jangkitan di kalangan orang Asia sahaja.

Jika kajian di Cambridge melabelkan kumpulan varian SARS-CoV-2 sebagai A, B dan C - satu kajian lebih awal di China melaporkan tentang dua varian yang diuji, dilabelkan sebagai varian L dan S. (pautan PDF)

Dalam kajian itu, mereka mendapati dua varian yang ada menampakkan kesan mutasi telah berlaku tetapi tidak ada petanda berlakunya penggabungan semula antara virus.

Kajian melaporkan bahawa di antara dua varian yang ada, varian L sebenarnya adalah 'anak' kepada varian S yang telah wujud lebih awal. Bagaimanapun, keupayaan kedua-duanya agak berbeza.

Jenis varian L telah melalui beberapa proses mutasi yang membezakannya dengan varian S, memberikannya keupayaan untuk menjangkiti manusia serta mereplikakan diri dalam tempoh lebih cepat berbanding S.

Ini bermakna, di antara kedua-dua varian, L mempunyai sifat lebih agresif berbanding S yang wujud terlebih dahulu.

Kajian di Wuhan turut mendapati di antara 27 orang pesakit, 26 membawa varian L sementara hanya seorang membawa varian S. Apabila dibandingkan dengan sampel-sampel virus yang datang dari luar Wuhan pula, nisbah serakan antara kedua-dua varian adalah L sebanyak 61.6% dan S 38.4%.

Kumpulan penyelidik ini berpendapat walaupun pada awalnya nisbah lebih berat kepada varian L, selepas perintah kawalan pergerakan diperkenalkan di Wuhan sekitar bulan Januari - percambahan di antara kedua-duanya menjadi lebih rapat jurangnya disebabkan kaedah kawalan pakar perubatan berjaya menangani penyebaran varian L dengan lebih berkesan.

Ini didorong oleh sifatnya yang lebih agresif menyebabkan pakar perubatan lebih cenderung 'menyerang' varian ini sementara varian S pula kurang mendapat perhatian, disebabkan sifat yang lebih pasif dalam menjangkiti manusia.

Setakat ini, belum ada lagi kajian menghubungkan varian A, B dan C oleh Cambridge dengan varian L dan S di China. Harus diingatkan, hasil kajian di China mendapat kritikan beberapa pihak, khasnya daripada kumpulan penyelidik di University of Glasgow Centre for Virus Research.

Kumpulan penyelidik dari Scotland itu secara terbuka mengkritik laporan tersebut dengan alasan (kami petik ayat mereka) : "kami percaya kumpulan penyelidik (dari China) itu patut menarik balik laporan mereka, kerana semua dakwaan yang mereka buat tidak berasas serta mampu menyebarkan maklumat tidak benar, semasa masyarakat berhadapan dengan wabak."

Seronok juga tengok saintis dengan saintis berdebat tentang perkara ilmiah kan?

Probable Pangolin Origin of SARS-CoV-2Associated with the COVID-19 Outbreak (PDF)


Siapa Yang Kebal Jangkitan Covid-19?

Pembentukan sistem imuniti semulajadi badan melalui pembentukan antibodi dipercayai merupakan senjata utama manusia melawan jangkitan virus penyebab Covid-19.

Selain itu, peranan vaksin yang sedang diusahakan lebih 70 syarikat di seluruh dunia dipercayai bakal mampu menjadi perisai awal seandainya jangkitan ini merebak kembali di masa hadapan.

Pada ketika ini, pembentukan antibodi semulajadi merupakan kaedah utama bagi pihak perubatan mengenalpasti adakah jangkitan pernah berlaku pada seseorang. Dengan kewujudan antibodi dalam badan, isyarat tu menandakan badan sedang atau pernah melawan virus SARS-CoV-2.

Persoalannya di sini - adakah pembentukan sistem imuniti badan selepas jangkitan benar-benar mampu melindungi kita atau sebaliknya?

Anda perasan tak, masa kita kecil mak ayah kita ada yang berusaha menjangkitkan kita dengan penyakit demam campak (chickenpox) supaya kita tidak lagi akan dijangkiti penyakit itu bila dewasa? Mesti ada yang pernah lalui situasi tu. Kenapa itu dilakukan?

Ini kerana jangkitan demam campak akan menyebabkan seseorang individu itu akan mempunyai sistem perlindungan sendiri melalui pembentukan antibodi yang melindungi kita sepanjang hayat. Hanya dalam kes-kes kecil saja, seseorang individu mampu dijangkiti demam campak untuk kali kedua.

Dalam kes jangkitan penyakit tetanus yang menyebabkan rahang seseorang terkunci sehingga mampu membawa maut, proses vaksinasi perlu dilakukan secara berkala. Ini disebabkan oleh ketidakmampuan tubuh kita menghasilkan antibodi yang mencukupi/berpadanan untuk membuatkan kita lali kepada jangkitan sama.

Usaha untuk menjangkitkan kita agar dijangkiti demam campak akan menghasilkan sistem imuniti yang dikategorikan sebagai imuniti pasif. Suntikan vaksin melawan tetanus pula dilabelkan sebagai imuniti aktif.

Semua antibodi yang terbentuk sama ada bentuk aktif atau pasif mempunyai tempoh dan jangka hayat yang berbeza, bertugas sepanjang hayat ataupun hanya untuk satu tempoh tertentu.

Kita sedang melalui bulan ke 5 fasa jangkitan Covid-19 sekiranya laporan pertama jangkitannya diambil sebagai titik mula. Dalam tempoh 5 bulan ini, masih terlalu awal untuk kita membuat sebarang kesimpulan tentang sifat-sifat antibodi yang terhasil akibat jangkitan Covid-19.

Walaupun demikian, gambaran awal apakah sistem imuniti yang bakal terbentuk selepas jangkitan berlaku memberikan rasa kurang enak.

Ini berdasarkan kepada kes-kes jangkitan semula yang berlaku kepada pesakit yang dipercayai sembuh di Korea Selatan menyulitkan situasi. Secara rasmi negara itu melaporkan 111 kes sebegitu ditemui pada pesakit mereka.

Seandainya kes sebegitu dijadikan ukuran, ini menandakan keupayaan sistem imuniti bersifat pasif yang terbentuk belum memadai untuk melawan jangkitan sepenuhnya.

Bagaimanapun, pendapat beberapa pakar perubatan lain di negara tersebut pula menyifatkan ujian yang dijalankan selepas pesakit dirawat, tidak cukup sensitif untuk mengesan kehadiran virus sehingga menyebabkan keputusan ujian negatif membolehkan pesakit pulang.

Bagaimanapun, satu lagi kajian di Shenzhen menunjukkan wujudnya kes-kes serupa, apabila 38 daripada 262 pesakit didapati kembali positif jangkitan Covid-19 selepas dibenarkan pulang ke rumah.

Penemuan-penemuan ini menyokong antara penemuan terawal di Wuhan pada bulan Februari 2020, apabila 4 orang petugas perubatan China didapati positif semula jangkitan selepas tempoh 5 hari dibenarkan pulang ke rumah dan diisytihar sembuh.

Dalam kes itu - semasa jangkitan kali pertama, kumpulan pesakit menampakkan simptom-simptom yang biasa kedengaran seperti batuk, demam dan masalah pernafasan. Dalam jangkitan kedua, mereka langsung tidak menampakkan sebarang simptom walaupun mereka sebenarnya masih (atau kembali) dijangkiti dan positif apabila diuji.Setakat ini kita belum ada kata putus mereka kembali dijangkiti atau sebenarnya mereka telah dibenarkan pulang terlebih awal, tanpa benar-benar sembuh. Itulah situasnya sekarang ini.

Sekiranya durasi imuniti jangkitan SARS 2003 dan MERS 2012 dijadikan ukuran, dianggarkan antibodi seseorang yang terhasil berdasarkan dua wabak itu mampu bertahan 2 tahun atau 3 tahun.

Kajian peringkat awal yang sedang dijalankan kumpulan penyelidik di Pusat Penyelidikan Perubatan Erasmus, Rotterdam, Belanda serta penyelidikan yang dilakukan oleh kumpulan penyelidik dari Harvard, menganggarkan kemampuan antibodi yang terbentuk secara pasif untuk melawan jangkitan Covid-19 mampu bertahan sekurang-kurangnya 1 tahun.

Durasi ketahanan antibodi itu pula bergantung kepada tahap kesihatan seseorang, mungkin lebih lama atau lebih singkat.

Berbeza dengan jangkitan SARS yang berlaku pada tahun 2003, Covid-19 diramalkan akan terus berlaku dalam skala lebih kecil untuk tempoh beberapa tahun disebabkan oleh cara transmisi virus yang senang berpindah dari seorang individu kepada individu lain.

Kadar jangkitannya pula dijangka akan mula perlahan selepas semakin ramai individu membentuk imuniti pasif semulajadi, akibat daripada jangkitan yang berlaku.

Kaedah yang lebih cepat berbanding bergantung dengan imuniti pasif adalah melalui suntikan vaksin. Malangnya, vaksin juga masih dalam peringkat pembangunan. Kita juga tidak dapat menjawab soalan adakah kita akan perlu mengambil vaksin secara berkala atau hanya sekali cucuk selamanya terjaga?

Walau apa pun, harap tidak adalah mak ayah yang sengaja jangkitkan anak dengan Covid-19 dengan harapan dia akan kebal selepas itu, ya?


Bukti Bahawa "Sifat Manusia" Menjadi Punca Wabak Kerap Berlaku

Dalam salah satu artikel kami memperjelaskan tentang lima fasa perubahan yang terjadi kepada kuman seperti virus dan bakteria, faktor campur tangan manusia diletak sebagai sebab utama wabak semakin kerap melanda serta mengalami perubahan.

Rekod-rekod terawal wabak didapati seiring dengan pembangunan kawasan-kawasan pertanian dan perladangan serta keperluan masyarakat setempat untuk menyediakan bekalan makanan yang mencukupi bagi memenuhi permintaan.

Trend ini mustahil untuk dihentikan kerana manusia memang memerlukan makanan dan tempat tinggal.

Bagaimanapun, selepas bermulanya abad ke 21 - dunia telah menyaksikan berlakunya lima wabak besar berbeza dalam tempoh 20 tahun sahaja. Adakah ini menandakan kadar kekerapan berlakunya wabak semakin meningkat? Persoalannya, kenapa ini berlaku?

Tidak ramai menyedari pada bulan Jun 2018, satu sejarah baru telah tercipta.

Untuk kali pertama, 6 daripada 8 jenis wabak yang diklasifikasikan oleh Badan Kesihatan Sedunia (WHO) sebagai 'jangkitan wabak kritikal' berlaku serentak dalam satu masa.

Pada bulan tersebut jangkitan ebola di Congo, MERS di Arab Saudi, zika di Brazil, jangkitan Nipah di India, demam lassa di Nigeria dan demam Riff Valley di Kenya direkodkan - satu situasi yang belum pernah terjadi sebelum ini melibatkan 6 wabak epidemik utama di 6 buah negara berbeza.

'Walaupun' hanya menyebabkan kematian 190 nyawa keseluruhannya pada bulan itu, ancaman jangkitan yang bersifat epidemik tetap wujud dan bila-bila masa boleh bertukar menjadi pandemik - sekiranya sudah ditakdirkan terjadi.

Belum diambil kira kerugian yang perlu ditanggung, dianggarkan mencecah jutaan ringgit bagi membendung penularan wabak.

Bulan Jun 2018 mencatat sejarah unik kerana situasi seperti itu tidak pernah berlaku . Kebiasaannya, dunia akan menyaksikan penyebaran 4 ke 5 wabak berbeza yang mampu mengakibatkan kematian dalam durasi setahun.

Adakah itu satu amaran kepada kita yang tidak kita endahkan?

Satu perkara yang tidak dapat kita nafikan - wujudnya hubungan di antara tahap populasi sesuatu tempat yang berkadar dengan jumlah jangkitan yang akan berlaku.

Satu kajian yang dijalankan sejak tahun 1980 sehingga tahun 2013 (durasi 33 tahun) merangkumi 44 juta kes jangkitan wabak cuba memperjelaskan hubungan populasi dengan kadar jangkitan secara statistik.

Dalam tempoh 33 tahun kajian dijalankan, didapati berlaku pertambahan konsisten di antara jumlah populasi manusia dengan tahap jangkitan sama ada melalui virus atau bakteria.

Apa yang membimbangkan - wujud juga kadar konsisten penemuan jangkitan-jangkitan baru yang pertama kali ditemui, seiring dengan pertambahan populasi.

Jenis jangkitan yang berlaku telah bertambah sebanyak 215% dan jumlah jangkitan meningkat sebanyak 12, 102% dalam tempoh 33 tahun.

Kadar jangkitan bersifat zoonotik (berpunca daripada haiwan) didapati meningkat lebih cepat berbanding jangkitan yang berlaku di kalangan individu ke individu, menandakan kemunculan jangkitan-jangkitan bersifat novel (baru) daripada haiwan akan lebih kerap melanda manusia - seandainya perkiraan penyelidik dalam kajian itu digunakan sebagai peramal masa depan.

Walaupun hasil kajian mereka membawa khabar buruk, kajian itu juga menyebut bahawa kadar jangkitan wabak diramal akan terus konsisten dengan pertambahan populasi manusia - usaha pencegahan dalam peringkat global dianggarkan mampu mengawal jangkitan daripada meragut lebih banyak nyawa.

Selain faktor populasi, faktor perkembangan pesat teknologi memudahkan kita bergerak ke sana ke sini turut sama menjadi punca kenapa diramalkan penyebaran wabak akan semakin meningkat tahun demi tahun.

Dalam laporan World Economic Forum, dianggarkan tahap mobiliti dunia ketika ini telah pun meningkat berkali-kali ganda berbanding 30 ke 40 tahun lalu. Jumlah pengguna perkhidmatan udara telah naik daripada 310 juta orang bagi tahun 1970 kepada 4.2 billion orang pada tahun 2018.

Berikutan kewujudan kemudahan ini terbuka untuk kegunaan orang ramai, tidak menghairankan pada zaman sekarang sesuatu jangkitan penyakit seperti Covid-19 mampu tersebar ke beberapa puluh negara lain hanya dalam tempoh masa 2 bulan.

Semua orang dari segenap lapisan masyarakat mampu terbang, membawa bersama wabak yang sepatutnya terhad penyebarannya di kawasan asalnya - keluar ke negara-negara berbeza.

Dalam menghadapi wabak, kita digalakkan untuk menjarakkan diri sekurang-kurangnya satu meter berbanding individu lain.

Namun bagi golongan penduduk yang tinggal di kawasan sempit misalnya, mereka tidak punya ruang yang cukup untuk berbuat demikian dengan sempurna.

Penduduk di kawasan berpendapatan rendah yang sempit seperti di India dan benua Afrika terpaksa berhadapan ancaman wabak tanpa mempunyai ruang untuk menjarakkan diri dengan sempurna. Jika anda rasa situasi mereka ketika ini sudah menakutkan - ramalan Pertubuhan Bangsa-Bangsa Bersatu bakal menggerunkan anda.

Pada ketika ini, hanya 55% populasi dunia duduk di kawasan bandar namun angka itu dijangkakan meningkat kepada 68% pada tahun 2050, dengan pertambahan 2.5 billion penduduk bandar berstatus baru.

90% daripada pertambahan ini diramal berlaku di Asia dan Afrika - dengan negara India, China dan Nigeria bakal mengalami pertambahan paling ketara.

Disebabkan oleh faktor harga hartanah yang sudah pastilah akan semakin meninggi didokong kepadatan penduduk, kawasan kediaman juga diramal akan menjadi semakin kecil bagi membolehkan kapasiti penduduk bandar dipenuhi.

Ini akan menyebabkan jarak kerenggangan antara individu dengan individu lain berkurangan, disebabkan saiz milikan mereka yang terhad serta ruangan komuniti yang dikongsi bersama juga akan mula dipadatkan keluasannya - bagi membolehkan lebih banyak kediaman dibina.

Faktor ini juga diramal bakal menjadi penyumbang utama penularan wabak lebih berleluasa di masa akan datang.

Akibat daripada aktiviti manusia yang memerlukan tanah untuk dijadikan kawasan kediaman, kawasan pertanian dan perladangan didorong oleh jumlah populasi yang meningkat - diramalkan peningkatan suhu bumi yang ketara akan berlaku di kawasan-kawasan bersuhu rendah dan sederhana.

Kawasan-kawasan di dunia yang dikatakan kurang sesuai ketika ini sebagai habitat nyamuk akan mengalami peningkatan suhu, mencapai suhu yang sesuai untuk nyamuk membiak. Antara lokasi yang diramalkan terjejas adalah benua Eropah dan bahagian timur Afrika.

Dengan peningkatan jumlah habitat nyamuk di seluruh dunia, dianggarkan seramai 1 billion orang yang sebelum ini terlindung daripada jangkitan bawaan nyamuk, bakal berdepan risiko dijangkiti wabak seperti malaria, denggi dan zika menjelang tahun 2080.

Kesedaran orang ramai serta kerjasama di antara masyarakat setempat, dalam memastikan kawasan persekitaran kita terjaga daripada pencemaran perlu menjadi isu utama, dalam kita melihat risiko jangkitan wabak di masa depan.

Pembukaan kawasan-kawasan baru yang dirancang dengan baik serta tidak mengakibatkan kerosakan besar ke atas ekosistem setempat, mesti menjadi salah satu prinsip yang sangat dititik beratkan.

Kita berkongsi bumi yang sama dengan bermacam jenis hidupan dan makhluk lain, tetapi spesis manusia saja yang mempunyai kemampuan untuk merosakkan bumi tanpa sebarang halangan.

Jadi sepatutnya manusia jugalah yang kembali menumpukan usaha, memperbaiki semua hasil kerja tangan kita - sebelum alam semulajadi kembali melawan dan kita mula berdepan bermacam kerosakan tubuh badan.


Benarkah Buttercup Bukan Mentega? Fahami Perbezaan Mentega Dan Marjerin

Dalam hal memasak, penggunaan lemak masakan seperti minyak, mentega, marjerin dan sebagainya sememangnya membuatkan masakan menjadi lebih lazat.

Bagi yang kurang arif dalam hal ini, mentega dan marjerin biasanya digunakan dalam pembuatan kuih serta kek.

Dan walaupun kedua-dua ini digunakan untuk tujuan yang sama, mentega dan marjerin adalah dua produk yang sangat berbeza.

Faktor utama yang membezakannya adalah bahan-bahannya dan jenis lemak yang terdapat di dalamnya.

Disebabkan cara pembungkusan dan juga bentuk mentega dan marjerin adalah sangat mirip, maka ramai yang keliru dan beranggapan kedua-duanya tidak mempunyai perbezaan.

Jadi kali ini iluminasi.com ingin berkongsi dengan anda tentang perbezaan di antara mentega dan juga marjerin.

Mentega adalah produk tenusu yang diperbuat daripada susu atau krim. Proses pemecahan memisahkan lemak mentega (pepejal) dari susu (cecair).

Walaupun biasanya mentega dihasilkan daripada susu lembu, namun ia juga boleh dihasilkan menggunakan susu mamalia termasuklah kambing biri-biri, kambing, kerbau dan lain-lain.

Warna mentega yang biasa kita lihat adalah kuning pucat, namun warna ini boleh berkisar dari putih hingga kuning terang bergantung kepada pemakanan haiwan tersebut.

Semua mentega komersial yang dijual di Amerika Syarikat dan kebanyakan tempat di dunia perlu mengandungi sekurang-kurangnya 80% lemak.

Jadi jika anda melihat pada label mentega, anda akan dapat melihat peratusan lemak bagi mentega tersebut yang biasanya berbeza dari satu mentega dengan mentega yang lain.

Kadang-kala, garam ditambahkan untuk menghasilkan salted butter dan pewarna makanan digunakan pada mentega untuk memberikan warna yang pelbagai.

Jika mentega dipanaskan secara perlahan-lahan, protein susu yang terkandung di dalamnya akan terpisah yang akan menghasilkan mentega jernih atau ghee (minyak sapi).

Oleh kerana mentega adalah lemak haiwan, maka ia mengandungi kolesterol serta mempunyai lemak tepu yang jauh lebih tinggi berbanding marjerin.

Disebabkan oleh pada dasarnya mentega diperbuat daripada satu bahan sahaja iaitu susu atau krim, maka ia boleh dibuat di rumah.

Margarin adalah produk bukan tenusu yang dihasilkan sebagai pengganti mentega.

Walaupun pada asalnya marjerin diperbuat daripada lemak haiwan pada tahun 1800-an, namun bahan utamanya kini berubah kepada minyak sayuran, air, garam, pengemulsi dan ada yang mengandungi susu.

Adalah penting untuk tahu bahawa bukan semua marjerin dihasilkan sama. Terdapat variasi bagi jenama-jenama yang berbeza, jadi penting untuk anda membaca label.

Seperti mentega, marjerin biasa juga mesti mempunyai kandungan lemak minimum 80% mengikut undang-undang dan jika kurang, ia akan diklasifikasikan sebagai sapuan atau spread.

Margarin dan sapuan yang terdapat di pasaran mempunyai peratusan lemak antara 10% hingga 90%.

Bergantung kepada kandungan lemak, kadar minyak sayuran dan air akan berbeza-beza, di mana kandungan lemak yang lebih rendah mempunyai peratusan air yang lebih tinggi dan sebaliknya.

Oleh kerana komponen utama marjerin adalah minyak sayuran, ia kurang dari segi kolesterol dan lemak tepuberbanding mentega.

Malah, ia mempunyai peratusan lemak tak tepu dan monotaktepu yang lebih tinggi, yang mana baik untuk badan dalam jumlah yang sepatutnya.

Namun ia mungkin mengandungi lemak trans dan banyak jenama telah mengurangkan atau membuangnya dari bahan-bahan, sebaliknya menggunakan minyak sawit dan minyak inti sawit sebagai ganti.

Jika anda pernah rasa kedua-dua lemak masakan ini, maka anda tahu betapa jauhnya beza rasa mentega dan marjerin.

Dari segi rasa, memang tak dapat dinafikan bahawa mentega jauh lebih enak berbanding marjerin. Bagi penulis, marjerin tidak dapat menandingi kelazatan mentega.

Jenis lemak yang terdapat dalam mentega dan marjerin adalah faktor penentu dalam apa yang membezakan kedua-dua produk ini.

Mentega dihasilkan dari lemak haiwan manakala marjerin pula diperbuat daripada minyak sayuran. Perbezaan utama ini memberikan kesan kepada rasa, tekstur dan juga nutrisi.

Dari segi harga pula, mentega adalah jauh lebih mahal dan boleh mencecah 2 hingga 4 kali ganda harga marjerin mengikut jenama.

Di pasaran, harga mentega termurah yang anda boleh dapati adalah RM8.00 bagi 200 gram, manakala harga marjerin adalah sekitar RM5 sekilogram. Jauh bezanya, kan?

Ini sekaligus menunjukkan bahawa mentega jauh lebih berkualiti berbanding marjerin.

Untuk membakar seperti membuat biskut, mentega yang mahal biasanya digantikan dengan marjerin untuk mengurangkan kos. Namun, marjerin yang mempunyai kandungan lemak yang lebih rendah mengandungi lebih banyak air, yang boleh menyebabkan hasil yang lebih keras.

Jadi, mana satu yang lebih bagus terletak kepada anda sendiri untuk memilihnya.

Memang tak dapat dinafikan bahawa jenama Buttercup sangat lazim dalam budaya masakan di Malaysia.

Anda boleh melihat produk ini di mana-mana pasar raya mahupun kedai runcit di seluruh negara.

Namun, majoriti daripada kita menganggap bahawa Buttercup adalah mentega. Jika anda tak percaya, cuba tanya kepada rakan atau ahli keluarga anda, apa itu Buttercup dan rata-rata akan menjawab ianya adalah mentega atau butter.

Ini disebabkan oleh nama jenama itu sendiri yang mempunyai perkataan butter (mentega), serta cara pembungkusan yang serupa dengan mentega sebenar.

Ia mungkin satu teknik pemasaran yang sangat pintar namun Buttercup tidak pernah mendakwa bahawa ia adalah mentega.

Malah, jika anda lihat pada pek pembungkusan Buttercup, tidak terdapat perkataan mentega atau butter.

Dalam hal ini, Buttercup diklasifikasikan sebagai "butterblend" atau campuran mentega.

Istilah butterblend digunakan bagi mengklasifikasikan produk seperti Buttercup dan yang lain-lain, di mana ramuannya terdiri daripada bahan-bahan yang digunakan untuk menghasilkan mentega dan juga marjerin, iaitu SUSU dan MINYAK SAYURAN.

Jika anda lihat pada label Buttercup, bahan-bahannya adalah: Minyak kelapa sawit, minyak isirong sawit, lemak susu, susu tepung, garam, lesitin soya dan lain-lain.

Jadi secara asasnya, Buttercup tidak boleh dikategorikan sebagai mentega ramuannya bukanlah ramuan mentega.

Dari segi ramuan, Buttercup merupakan sebahagian mentega dan sebahagian marjerin.

Ini kerana jika anda lihat pada label, ramuan disenaraikan mengikut urutan keutamaan, dengan ramuan yang paling banyak digunakan disenaraikan terlebih dahulu.

Ini bermakna minyak kelapa sawit lebih banyak digunakan berbanding lemak susu dalam pembuatan Buttercup, yang mana bermakna ia tidak boleh dianggap sebagai 50% mentega dan 50% marjerin.

Sekali lagi, Buttercup tidak pernah mendakwa ia adalah 50% mentega dan 50% marjerin.

Jadi jika anda menghasilkan biskut menggunakan Buttercup, anda sebenarnya tidak menggunakan mentega tetapi butterblend.


Sejarah Kes Pembunuhan Ketua Polis Negara Ke-3: Tan Sri Abdul Rahman

Di antara tahun 1969 dan 1970, Parti Komunis Malaya (PKM) berhadapan dengan perebutan kuasa yang mengakibatkan perpecahan berlaku.

Dalam peristiwa berkaitan, seramai 200 anggota telah dibunuh dan beratus-ratus yang lain dibuang dari PKM.

Pada 25 September 1970, 150 bekas anggota PKM yang telah disingkirkan kemudiannya menubuhkan PKM Pecahan Revolusi atau PKM-Revolutionary Faction.

Ini diikuti dengan penubuhan PKM-Marxist-Leninist (PKM-ML) yang mempunyai 580 anggota pada 1 Ogos 1974.

(Tan Sri Abdul Rahman bin Hashim, Ketua Polis Negara ke-3)

Pasukan pertama yang menubuhkan skuad bergerak adalah PKM-ML, iaitu 1st Mobile Squad dengan kekuatan 8 anggota sukarela dan 10 anggota yang dipilih dari gerakan underground mereka pula dimasukkan ke dalam 5th Mobile Squad.

Pada ketika itu, PKM-ML menerima tekanan di sempadan Thailand dan Malaysia daripada gabungan pasukan keselamatan kedua-dua negara ini.

Namun para pemimpin pasukan ini tahu bahawa tekanan ini boleh dikurangkan dengan menyingkirkan perancang dalam Jawatankuasa Sempadan Umum Thai-Malaya.

Dan dengan ini, Tan Sri Abdul Rahman bin Hashim yang merupakan Ketua Polis Negara pada ketika dan juga ahli jawatankuasa sempadan ini, telah dimasukkan ke dalam senarai sasaran utama oleh PKM-ML.

Dilahirkan di Yan, Kedah pada 7 Julai 1925, Tan Sri Abdul Rahman menyertai pasukan polis selepas lulus Senior Cambridge (Kolej Sultan Abdul Hamid, Alor Setar) pada tahun 1940.

Beliau kemudiannya dilantik sebagai seorang pegawai polis negeri kedah sebagai Sub-Inspektor pada 17 Oktober 1941 dan dinaikkan pangkat menjadi Penolong Penguasa Polis menjelang tahun 1952.

Pada tahun 1953, Tan Sri Abdul Rahman terlibat dalam Kursus Siasatan Jenayah di Mill Meece, England dan sekali lagi dihantar menyertai Kursus Pegawai Kanan di Ryton-on-Dunsmore, England selama enam bulan pada September 1957.

Kerjaya beliau dalam pasukan polis tidak terhenti di situ sahaja apabila dilantik sebagai ketua Cawangan Khas Pulau Pinang pada tahun 1960, Timbalan Pengarah Cawangan Khas Bukit Aman pada tahun 1963 dan kemudiannya sebagai Pengarah Cawangan Khas pada 1971.

Beliau menyandang jawatan Timbalan Ketua Polis Negara pada 31 Januar 1972 dan menjelang 1 Februari 1973, Tan Sri Abdul Rahman telah diberi penghormatan untuk menggalas tugas yang lebih penting dalam pasukan polis apabila beliau dilantik sebagai Ketua Polis Malaysia yang ke-3 bagi menggantikan Tun Mohamad Salleh Ismail.

Anggota-anggota PKM-ML yang terdiri daripada sukarelawan menjalani latihan secara berasignan di kem-kem mereka di selatan Thailand iaitu di Betong.

Antara latihan yang dialkukan adalah penggunaan senjata ringan, bom tangan, latihan fizikal dan juga berkebun.

Walaupun berkebun tidak dilihatkan sebagai salah satu latihan ketenteraan, namun ia bertujuan untuk menjadikan kulit anggota-anggota PKM-KL lebih gelap disebabkan terdedah kepada sinaran Matahari.

Ini kerana mereka berbangsa Cina dengan kulit yang putih, dan PKM-ML tidak mahu mencetuskan kemarahan orang-orang Melayu disebabkan pembunuhan yang dirancang ini.

Mereka bimbang ini akan membuatkan orang Melayu membalas dendam terhadap orang Cina.

Jadi, PKM-ML cuba untuk menggelapkan kulit ahlinya supaya jika terdapat saksi, mereka adakan keliru dan tidak dapat mengesan bangsa yang melakukan pembunuhan tersebut dan menyangkakan bahawa ia dilakukan oleh orang Melayu sendiri.

Bagi melaksanakan rancangan ini dengan sempurna, tinjauan selama seminggu dilakukan oleh PKM-ML.

Mereka melihat setiap gerak-geri Tan Sri Abdul Rahman, termasuklah pergerakan beliau dari rumahnya di Jalan Kia Peng dan juga ketika beliau bertugas di ibu pejabat polis di Kuala Lumpur.

Pada 7 Jun 1974 sekitar jam 7 pagi, negara kita dikejutkan dengan satu berita yang sangat menyayat hati.

Pada pagi tersebut, Tan Sri Abdul Rahman dalam perjalanan beliau ke Ibu Pejabat Polis Persekutuan di Bukit Aman bersama pemandu beliau iaitu Pemangku Sarjan Omar Yunus untuk mengambil dokumen yang diperlukan dalam mesyuarat Jawatankuasa Sempadan Umum Thailand-Malaysia di Hotel Federal, Kuala Lumpur.

Dan secara tiba-tiba, 2 orang lelaki telah melepaskan 11 das tembakan ke arah kereta yang dinaiki mereka.

Daripada 11 das tembakan itu, 7 daripadanya mengenai tubuh Ketua Polis Negara di bahagian bahu, rusuk dan peha kiri.

Serangan yang berlaku di persimpangan Jalan Tun Perak dan Jalan Weld itu menyebabkan pemandu beliau mengalami kecederaan yang parah dan beliau pula digegaskan ke Hospital Besar Kuala Lumpur, namun disahkan meninggal dunia tak lama kemudian.

Dua penyerang tersebut dipercayai merupakan anggota subversi komunis iaitu Lim Woon Chong atau lebih dikenali sebagai Ah Kwong berusia 21 tahun merupakan pemimpin Tentera Pembebasan Rakyat Malaysia (TRPM), dan juga Ng Foo Nam berusia 23 tahun.

Seperti yang sudah dijangkakan, mereka yang menyaksikan insiden tersebut memberitahu bahawa serangan itu dilakukan oleh orang-orang Melayu.

Selepas pembunuhan ini dilakukan, pihak komunis yang biasanya akan meninggalkan risalah propaganda dalam serangan mereka tidak berbuat demikian kerana mahu menjadikan pembunuhan ini satu rahsia.

Mereka ini juga terlibat dalam pembunuhan Tan Sri Khoo Chong Kong yang merupakan Ketua Polis Perak.

Dalam kejadian di Jalan Ashbay, Ipoh pada 13 November 1975 itu, 2 orang lelaki dari Parti Komunis Malaya menaiki motosikal telah melepaskan tembakan ke arah beliau.

Yeung Peng Chong yang juga merupakan pemandu beliau juga terbunuh selepas membalas tembakan ke arah pembunuhnya.

Namun dalam serangan ini, saksi-saksi berjaya mengenal pasti bahawa ia dilakukan oleh orang-orang komunis Cina.

2 pembunuh kejam ini telah dijatuhi hukuman gantung sampai mati mengikut Akta Keselamatan Dalam Negeri (ISA) pada tahun 1978.

Mereka juga terbabit dalam pembunuhan Ketua Polis Perak, Tan Sri Khoo Chong Khong di Jalan Ashbay, Ipoh pada November 1975. Mereka telah dijatuhi hukuman gantung sampai mati mengikut Akta Keselamatan Dalam Negeri (ISA) pada tahun 1978.

Dengan penuh penghormatan dari seluruh negara, jenazah Tan Sri Abdul Rahman disemadikan di Tanah Perkuburan Ampang.

Pemergian wira negara yang sangat prihatin dan menjaga kebajikan kakitanannya serta hal ehwal keluarga mereka sangatlah dirasai oleh anggota-anggota polis yang lain.

Allahyarham Tan Sri Abdul Rahman sepanjang hayatnya pernah dikurniakan Ahli Mangku Negara (1961), Johan Mangku Negara (1968), Bintang Republik Indonesia (1970), Mahkota Kelas Pertama Thailand (1970, Bintang Bhayong Karya Indonesia (1972), DPMK, SMK, PMN.

Jawatan beliau sebagai Ketua Polis Negara diisi oleh Tun Mohd Haniff Omar sebagai Ketua Polis Negara ke-4.


6 Organ Tubuh Manusia Yang Mampu Diserang Covid-19

Sejak bermulanya wabak, jangkitan Covid-19 pada tahap kritikal diramalkan akan mampu menyebabkan masalah pernafasan di kalangan pesakit.

Bagaimanapun, semakin kita memahami apa yang sedang berlaku - semakin jelas tahap kerosakan pada tubuh yang disebabkan oleh virus SARS-CoV-2 lebih luas berbanding apa yang kita ramalkan sebelumnya. Laporan berkenaan tahap 'commordibity' pesakit, di mana seseorang pesakit mengalami simptom-simptom luar jangkaan mula diterbitkan pada kekerapan tinggi.

Berikut adalah kompilasi ringkas tentang organ-organ manusia yang didapati mengalami kegagalan akibat Covid-19 serta rujukan-rujukan penting yang melaporkan tentangnya.

Pada peringkat permulaan, majoriti masalah pernafasan yang dihadapi pesakit Covid-19 dipercayai berpunca daripada jangkitan ke atas paru-paru.

Malangnya penemuan kes-kes baru di mana pesakit mengalami masalah kerosakan pada bahagian jantung sedangkan tidak pernah mengalami masalah itu sebelum ini mula dilaporkan kerap berlaku.

Serangan kepada jantung telah direkodkan boleh berlaku kepada individu pesakit Covid-19 yang tiada rekod masalah kesihatan pada jantungnya. Jantung pesakit dilaporkan mengalami masalah bengkak sehingga menyebabkan kerosakan tisu jantung sehinggakan gagal mengepam darah dengan sempurna.

Satu kes pesakit di Itali menjadi antara kes unik melibatkan jantung, di mana pesakit Covid-19 itu didapati positif jangkitan tidak menampakkan simptom-simptom masalah pada paru-paru dan sistem pernafasan, sebaliknya mengalami simptom masalah jantung sahaja.

Beberapa kajian sudah mula melaporkan tentang hubungkait kerosakan buah pinggang yang boleh berlaku, disebabkan oleh kerosakan yang bermula sama ada pada organ paru-paru atau jantung - berpunca daripada hubungan kedua-dua organ itu dengan buah pinggang yang diistilahkan dalam kajian sains sebagai 'organ crosstalk.'

Kajian yang dijalankan mendapati seandainya seorang pesakit mempunyai jangkitan Covid-19 sehingga menyebabkan sindrom masalah pernafasan akut (acute respiratory distress syndrome atau ARDS), pesakit mempunyai 4 ke 7% peluang berdepan kerosakan buah pinggang yang teruk.

Dalam bedah siasat ke atas buah pinggang 26 pesakit Covid-19 yang telah meninggal dunia, didapati berlakunya kecederaan pada buah pinggang pesakit serta kehadiran protein yang terlalu tinggi dalam air kencing mereka - menandakan berlakunya kegagalan buah pinggang semasa jangkitan.

Jangkitan SARS tahun 2003 dan MERS tahun 2012 turut sama menampakkan simptom serupa di mana ketiga-tiga virus didapati mempunyai keupayaan untuk menyebabkan kerosakan pada hati. Walau bagaimanapun, laporan tentang kerosakan terhadap organ hati disebabkan Covid-19 masih berada pada tahap rendah.

Ini mungkin melegakan kita namun disebabkan oleh jumlah kes yang rendah, kita juga tidak dapat memahami dengan lebih baik apakah punca  serta jenis kerosakan yang boleh berlaku.

Setakat ini, beberapa teori cuba memperjelaskan punca kenapa kerosakan hati boleh berlaku - sama ada disebabkan jangkitan virus sendiri ataupun sebenarnya disebabkan oleh kandungan ubat-ubatan yang diberikan pada pesakit.

Kondisi yang digelarkan 'steatosis' atau perubahan pada tahap lemak lipid kerap ditemui pada hati pesakit Covid-19, sama ada yang berjaya pulih atau telah meninggal dunia.

Sistem endokrin dalam badan kita merupakan jalinan organ-organ yang mengawal dan menyelia penghasilan hormon penting. Hormon-hormon ini mempunyai pelbagai fungsi antaranya menjaga tahap metabolisme kita, sistem peranakan, emosi, penghasilan dan pembaikian tisu tubuh dan sebagainya.

Setakat apa yang kita tahu, belum lagi ada laporan mengaitkan kesan jangkitan virus SARS-CoV-2 sehingga mampu mengakibatkan kerosakan pada sistem ini. Namun beberapa laporan sudah berjaya membuktikan kesan steroid yang perlu diambil pesakit semasa rawatan, akan menyebabkan kegagalan sistem endokrin untuk berfungsi dengan betul.

Situasi ini amat berbahaya terhadap pesakit yang sudah mempunyai kondisi penyakit seperti diabetes, asthma dan arthritis yang bergantung dengan sejenis bahan dipanggil 'glucocorticoid' dalam ubatan mereka - kerana kesan steroid yang perlu diambil bagi melawan penyakit Covid-19 akan menyebabkan badan mereka tidak lagi mampu memproses 'glucocorticoid' dengan sempurna.

Ini akan menyebabkan tahap jangkitan penyakit sedia ada mereka bertambah teruk disebabkan rekod masalah kesihatan sedia ada serta serangan baru Covid-19.

Dalam sebuah kes di Wuhan melibatkan seorang wanita pengguna jangka panjang 'glucocorticoid' - didapati bahan itu mampu menyebabkan tempoh inkubasi virus penyebab Covid-19 berlaku lambat sehinggakan dia hanya berjaya dikesan positif Covid-19 selepas 40 hari jangkitan berlaku pada dirinya.

Ini menandakan seseorang yang menggunakan 'glucocorticoid' mempunyai kemungkinan lambat atau gagal dikesan sekiranya dia positif Covid-19, meningkatkan risiko jangkitan kepada individu di sekeliling beliau.

Kami sudah menulis panjang lebar tentang serangan Covid-19 ke atas organ otak dan juga sistem imuniti tubuh kita dalam dua artikel berbeza. Penemuan dan pembuktian bahawa jangkitan wabak ini mampu menyerang dua organ itu sangat menggemparkan dunia perubatan. Kami pun takut membacanya.

Pesakit Covid-19 dilaporkan mempunyai banyak simptom abnormaliti kepada otak yang berbeza-beza situasinya. Ada yang dilaporkan hilang pendengaran dan deria bau selepas dijangkiti. Ada yang mula berhalusinasi. Hilang ingatan. Hilang kemampuan untuk berkata-kata. Ada yang menunjukkan kesan strok. Ada juga pesakit mengalami serangan sawan.

Penyelidikan baru berjaya membuktikan kemampuan virus SARS-CoV-2 untuk menyerang serta menghancurkan sel T dalam badan yang berfungsi sebagai antibodi melawan jangkitan, dalam serangan berbentuk 'kamikaze.

Sedar tak kami tak masukkan pun paru-paru dalam senarai ini?

Semasa peringkat awal kami mula menulis tentang Covid-19 hasil bacaan laporan-laporan perubatan yang diterbitkan, nyata situasi pada ketika ini terlalu jauh bezanya  jika dibandingkan dengan beberapa bulan lepas.

Begitulah berbezanya perubahan perspektif dan pemahaman kita tentang wabak menakutkan ini, ibarat musuh yang ada di depan kita tetapi kita tak mampu mengenali siapa dirinya.

Jadi, kepada mana-mana individu yang perlu duduk di rumah, duduklah di rumah diam-diam. Kepada mana-mana individu yang bekerja, lindungi diri anda sebaik mungkin.


Realiti Sebenar Kerosakan Tubuh Selepas Dijangkiti Covid-19

Covid-19 merupakan sejenis wabak yang baru, jadi tidak menghairankan sepanjang beberapa bulan lalu dan tahun akan datang, pasti timbul banyak persoalan dan penjelasan tentang jangkitan ini.

Dalam siri artikel kami, kami sudah menjelaskan kepada anda risiko yang ada berkenaan virus Covid-19 yang didapati menyerang bahagian otak manusia. Selain itu kami juga sudah menjelaskan kepada anda kesan jangka panjang yang dihadapi pesakit SARS pada tahun 2003 yang kritikal tetapi terselamat.

Sehingga tahun 2020, masih ada bekas pesakit SARS sejak 2003 merasai kesan jangkitan dan rawatan yang telah dilalui. Itu realiti jangkitan SARS yang berlaku 17 tahun dahulu.

Artikel ini pula cuba membawakan kepada anda andaian serta penemuan berkaitan kesan yang berlaku kepada pesakit Covid-19 - selepas mereka dibenarkan pulang ke rumah. Adakah mereka boleh meneruskan hidup seperti biasa atau sebenarnya masih perlu berhadapan dengan bermacam dugaan yang akan menggugat jiwa?

Pesakit Covid-19 khasnya mereka yang sembuh selepas melalui tahap kritikal jangkitan akan mengalami masalah pernafasan. Ini merupakan hipotesis awal apabila dua kes pandemik SARS 2003 dan MERS yang berlaku beberapa tahun lalu, dijadikan sandaran.

SARS 2003 menunjukkan bukti bekas pesakit mampu pulih tetapi mengambil masa yang lama untuk mempunyai fungsi paru-paru seperti asal. Bagi mereka yang terselamat dalam jangkitan MERS, kesan kerosakan pada mereka pula dilaporkan  bersifat kekal. Parut-parut yang wujud akibat jangkitan dalam paru-paru mereka dilaporkan tidak mampu pulih seperti asal.

Berdasarkan kepada dua insiden yang sudah berlaku, diramalkan kesan jangka panjang Covid-19 pada bekas pesakitnya tidak akan lari jauh.

Dalam laporan-laporan awal melibatkan kajian ke atas pesakit Covid-19 yang telah pulih di Hong Kong, penyelidik mendapati wujud penurunan keupayaan paru-paru pada pesakit apabila melakukan aktiviti yang memerlukan pernafasan pantas seperti senaman selepas dibenarkan pulang ke rumah.

Sesetengah pesakit mendapati mereka gagal melakukan perkara yang telah biasa mereka lakukan, mudah merasa penat serta tidak lagi mampu aktif seperti biasa.

Hasil kajian penyelidik mendapati dalam kumpulan pesakit yang disahkan bebas jangkitan, ada pesakit yang mengalami penurunan fungsi paru-paru sebanyak 20 ke 30% - menyebabkan masalah pernafasan yang mereka rasai.

Disebabkan oleh gangguan pada fungsi paru-paru yang membawa oksigen, selain masalah pernafasan - pesakit Covid-19 yang mengalami jangkitan teruk atau kritikan juga akan mengalami masalah penurunan kadar metabolisme mereka berbanding biasa dalam jangka masa yang panjang.

Kajian-kajian awal yang berjaya menunjukkan wujudnya hubungan di antara Covid-19 dan serangan pada jantung juga mula dilaporkan.

Salah satu laporan terawal yang menunjukkan wujud hubungan jangkitan virus dan kerosakan pada organ penting itu diterbitkan pada 28 Mac 2020, apabila rekod-rekod jangkitan awal mendapati berlakunya serangan jantung disebabkan jangkitan virus pada pesakit.

Bagaimanapun, pendapat ini belum dapat ditentukan lagi kerana masih lagi dalam kajian, namun statistik yang berjaya dianalisis melibatkan 416 bekas pesakit di Wuhan menyokong teori ini.

Lebih 20% daripada keseluruhan pesakit yang dirawat di pusat rawatan khas Covid-19 di Wuhan, didapati mempunyai kecederaan pada bahagian jantung. Kadar kecederaan jantung yang tinggi didapati berlaku dengan kekerapan lebih tinggi apabila melibatkan pesakit yang lebih tua.

Serangan yang dikategorikan sebagai kadar kecederaan myocardial atau 'myocardial injury' akibat kelemahan pengepaman saluran darah kepada jantung, boleh berlaku sama ada dengan penampakan simptom seperti rasa semput pada dada pesakit dan ada juga pesakit yang langsung tidak menampakkan simptom berlakunya kerosakan pada jantung.

Pakar perubatan perlu menjalankan beberapa ujian berbeza untuk mampu membezakan dan mengenalpasti adakah pesakit sedang mengalami serangan jantung atau sedang mengalami masalah pernafasan akibat jangkitan pada paru-paru.

Seandainya diagnosis pesakit gagal mengesan punca sebenar masalah yang sedang berlaku, seperti kegagalan organ jantung misalnya - peluang pesakit untuk sembuh akan menurun mendadak.

Kita mungkin perlu menunggu beberapa bulan lagi untuk lebih kenalkesan sebenar jangka panjang jangkitan Covid-19 pada pesakit.

Gambaran awal jelas menunjukkan - sekiranya kita bergantung dengan kajian lalu terhadap SARS 2003 dan MERS dalam memahami risiko Covid-19, besar kemungkinan akan berlaku banyak kes-kes terlepas pandang melibatkan diagnosis pesakit serta kaedah yang betul dalam membantu pemulihan pesakit yang telah sembuh.

Jadi, persoalan utamanya - apa yang sudah kita tahu tentang kesan kerosakan jangka panjang yang akan berlaku pada pesakit Covid-19?

Jika kajian-kajian yang dijalankan di China dijadikan kayu ukuran,80%  kes jangkitan Covid-19 dikategorikan bersifat ringan - tidak akan memberikan kesan buruk jangka masa panjang pada pesakit.

Mereka yang dijangkiti teruk (severely infected) tetapi tidak memerlukan bantuan ventilator juga dipercayai mampu pulih seperti biasa, namun terpaksa berhadapan beberapa kesan kerosakan yang tidak berbahaya yang dipercayai mampu pulih dalam setahun atau dua tahun.

Bagi kumpulan selebihnya sekitar 16 ke 20% peratus, mereka mewakili kumpulan pesakit yang pernah mengalami jangkitan kritikal serta memerlukan bantuan mesin pernafasan.

Kumpulan inilah yang sangat sukar diramal apa hala tuju tahap kesihatan mereka, serta berkemungkinan besar terpaksa berdepan dengan tahap kesihatan yang jauh menurun.

Pesakit yang perlu dibantu dengan mesin semasa rawatan, diramal akan mengalami sindrom yang diistilahkan sebagai ARDS atau 'acute respiratory distress syndrome,' di mana cecair yang masih berkumpul dalam paru-paru mereka akan menyebabkan masalah pernafasan dalam tempoh panjang.

Bagi kumpulan pesakit yang memerlukan bantuan mesin 'extracorporeal membrane oxygenation' (ECMO) bagi menggantikan fungsi paru-paru dan jantung semasa rawatan, dikhuatiri kaedah rawatan itu sendiri mampu menyebabkan kerosakan bersifat kekal terjadi pada paru-paru mereka.

Nyatalah di sini pada peringkat permulaan penyebaran wabak Covid-19, pakar-pakar perubatan di seluruh dunia menjangkakan risiko terbesar serangan Covid-19 yang bersifat kritikal adalah jangkitan ke atas sistem pernafasan seseorang individu, menyukarkan pesakit untuk bernafas.

Namun hari demi hari, semakin banyak kes jangkitan Covid-19 yang berlaku tetapi menampakkan simptom-simptom sebaliknya - seperti gangguan pada jantung, otak dan yang terbaru pada sistem imuniti seseorang.Atas sebab itulah, semakin banyak yang kita faham, semakin kerap kita menggarukan kepala.

Penjelasan ringkas pakar kardiologi dari Yale University bernama Dr. Harlan Krumholtz yang melaporkan penemuan jangkitan dengan serangan jantung dan kini antara individu yang paling lantang meminta agar pemahaman kita tentang Covid-19 diubah, menjelaskan segala-galanya dengan mudah;

Kami bentangkan apa yang sudah kita tahu. Seandainya Covid-19 mampu menyerang jantung, limpa, buah pinggang, sistem endokrin dan saluran darah seseorang; nampak seakan masih banyak yang kita belum tahu.

Jelas sekali - penerokaan pemahaman kita terhadap ancaman wabak Covid-19 memerlukan kita bermula daripada kosong, tanpa boleh lagi berharap dengan pengalaman dan pengetahuan sedia ada.

Clinical course and risk factors for mortality of adult inpatients with COVID-19 in Wuhan, China: a retrospective cohort study.

Coronavirus infection may cause lasting damage throughout the body, doctors fear


Ini Perbezaan Mentega Dan Minyak Sapi (Ghee) Yang Ramai Tak Tahu

Sama ada untuk memasak, membuat kek mahupun sebagai sapuan pada roti, mentega adalah pilihan yang sangat tepat.

Ia menjadikan masakan lebih enak dan berlemak. Walaupun harganya lebih mahal berbanding maerjerin, namun mentega lebih menjadi tumpuan.

Walau bagaimanapun, ada satu lagi lemak yang digunakan dalam masakan yang anda mungkin pernah dengar, iaitu minyak sapi atau lebih dikenali sebagai ghee.

Jika anda perasan, kedua-dua produk ini iaitu ghee dan mentega adalah agak mahal, jika dibandingkan dengan marjerin.

Sebelum kita bincangkan perbezaan kedua-duanya, kita perlu tahu apa itu mentega.

Mentega adalah produk yang diperbuat daripada komponen pepejal dalam susu, yang terdiri daripada lemak dan protein susu.

Walaupun mentega biasanya diperbuat daripada susu lembu, namun ia juga boleh dihasilkan daripadasusu  kambing, kambing biri-biri, kerbau atau mamalia yang lain.

Mentega biasanya terdiri daripada kira-kira 80% lemak, 15% air, dan 5% protein.

Sebahagian kecil protein dalam mentega bertindak sebagai pengemulsi yang membolehkan air dan lemak terus bergabung dalam larutan tunggal.

Campuran unik lemak dalam mentega membolehkannya kekal dalam bentuk pepejal pada suhu bilik dan mencair pada suhu sekitar 32° C.

Sama seperti mentega, ghee biasanya diperbuat daripada susu lembu. Ghee diklasifikasikan sebagai "clarified butter" atau mentega yang dijernihkan.

Namun begitu, bukan semua mentega jernih adalah ghee tetapi semua ghee adalah mentega jernih.

Apabila mentega direnehkan, air dan protein susu (atau pepejal susu) terkandung di dalamnya akan terpisah dan menghasilkan cecair keemasan dengan rasa berkacang.

Cecair yang terhasil ini iaitu ghee mengandungi sekitar 99% hingga 100% lemak mentega tulen.

Sebelum itu, mentega mempunyai 16% hingga 17% air dan 1% hingga 2% protein susu.

Untuk menghasilkan mentega jernih atau ghee, renehkan mentega tanpa garam (unsalted butter) dalam kuali dengan api kecil.

Kemudian, gumpalan susu putih (protein susu) akan terbentuk di bahagian atas, dan harus meneruskan proses mereneh sehingga semua pepejal susu tersebut tenggelam ke bahagian bawah kuali.

Setelah semua pepejal susu tenggelam ke bawah kuali, ia membuatkan mentega menjadi jernih dan terhasilnya ghee.

Terdapat beberapa perbezaan ketara antara kedua-dua lemak masakan popular ini.

Yang pertama adalah titik atau takat asap ghee adalah lebih tinggi daripada mentega, jadi ia tidak akan terbakar jika anda memasak pada suhu yang lebih tinggi.

Ini menjadikan ghee sangat sesuai untuk menumis atau menggoreng makanan.

Mentega boleh terbakar dan hangus pada suhu 177°C, tetapi ghee boleh bertahan sehingga suhu 252°C.

Jika anda memasak menggunakan api yang kuat, mentega akan lebih cepat dan mudah hangus berbanding ghee.

Selain itu, ghee juga lebih stabil pada suhu bilik berbanding mentega kerana ia tidak mengandungi pepejal susu yang mana menjadi penyebab mentega rosak jika tidak disimpan di dalam peti sejuk.

Oleh itu, anda boleh menyimpan ghee di dapur untuk tempoh beberapa bulan.

Malah, disebabkan protein susu telah dinyahkan, maka ghee bebas laktosa yang menjadikannya pilihan yang lebih baik bagi mereka yang sensitif terhadap produk tenusu.

Akan tetapi, ghee tradisional tidak sesuai untuk mereka yang mengamalkan diet sayur-sayuran kerana masih berasal dari haiwan.

2. Persamaan Dan Perbezaan Antara Minyak Sapi Ghee dan Mentega


8 Misteri COVID-19 Yang Masih Belum Terjawab

Pandemik COVID-19 sedang mengubah dunia dengan cara yang tidak disangkakan dan tidak pernah berlaku sebelum ini.

Ketika artikel ini ditulis, lebih daripada 2 juta orang di seluruh dunia dijangkiti COVID-19 dengan kematian melebihi 145,000 orang.

Para pegawai kesihatan sedang sibuk memerangi virus ini manakala para saintis bertungkus-lumus mencari penawar virus yang dahsyat ini.

Walaupun begitu, masih banyak yang kita tidak tahu dan faham tentang SARS-CoV-2 yang dilihatkan sangat rumit dan licik.

Dengan teknologi yang canggih, kita belum menemui cara berkesan bagi membanteras novel koronavirus ini.

iluminasi.com kongsikan 8 misteri pandemik COVID-19 yang masih belum terjawab.

Salah satu perkara yang sangat membimbangkan tentang pandemik ini adalah kadar kematian yang tidak seimbang bagi warga tua.

Ini membolehkan virus merebak dengan hampir tidak dapat dikesan dalam kalangan populasi yang lebih muda.

Dan mungkin anda berasakan ini sesuatu yang baik, namun anda salah.

Novel coronavirus ini boleh berada dalam badan tanpa dikesan dan merebak sejauh yang mungkin, sehinggalah ia sampai kepada perumah yang lebih tua dan membunuh mereka.

Jika gejala yang berlaku adalah teruk dan boleh dikesan di tahap awal, virus ini agak sukar untuk sampai kepada sasaran yang lebih tua.

Namun, ini tidak bermakna bahawa golongan yang lebih muda adalah imun kerana terdapat di antara mereka yang meninggal dunia akibat COVID-19.

Hal ini adalah sesuatu yang kita masih belum faham sepenuhnya kerana menurut pemahaman kita terhadap pandemik ini, golongan muda dan cergas sepatutnya tidak mengalami gejala yang serius.

Ini merupakan sebahagian daripada persoalan yang lebih besar tentang bagaimana virus ini memberi kesan kepada individu yang berlainan dengan cara yang sangat berbeza.

Walaupun biologi virus ini dapat mungkin membantu kita memahami kesannya dengan lebih baik, namun masih ada persoalan tentang bagaimana strain SARS Cov-2 belajar menjangkiti manusia.

Walaupun ini bukanlah kali pertama kita berhadapan coronavirus yang menjangkiti manusia, namun ia biasanya memerlukan masa untuk bermutasi dan belajar cara untuk menjangkiti perumah baharu.

Dalam kes sebelum ini iaitu SARS, ia memerlukan masa untuk bermutasi dalam badan manusia sebelum menyebabkan kerosakan.

Namun novel koronavirus yang merebak ketika ini seolah-olah tahu bagaimana untuk menjangkiti manusia dan membunuh di awal jangkitan, kerana ia langsung tidak berubah sejak bermulanya pandemik ini.

Tetapi ini tidak bermakna ia tidak bermutasi, kerana tiada mutasinya yang dapat menandingi virus asal ini.

Dengan kata mudah, novel coronavirus tidak perlu mengubah dirinya untuk menjangkiti lebih ramai orang, kerana ia sedang berbuat demikian dengan begitu mudah pada ketika ini.

Ketika kita bergelut dengan berpuluh-puluh ribu kes baharu di seluruh dunia setiap har, para doktor pula berhadapan denagn masalah baru yang tak dapat dijelaskan.

Ramai pesakit yang sebelumnya didapati negatif kini disahkan positif, mencetuskan keraguan terhadap cara dan alatan yang kita gunakan untuk mengesannya.

Walaupun benar bahawa virus ini boleh berada dalam keadaan tidak aktif untuk seketika sebelum menunjukkan sebarang gejala, namun hampir setiap negara telah mempertimbangkan hal ini sebelum membenarkan pesakit yang disyaki pulang.

Garis panduan dari WHO menghendaki semua pesakit yang pulih harus memberikan hasil negatif terhadapn virus ini sebanyak dua kali, dengan selang waktu sekurang-kurangnya 24 jam di antara ujian pertama dan kedua.

Apa yang membimbangkan adalah terdapat pesakit COVID-19 yang telah pulih kini diuji positif sekali lagi, dan kita masih belum tahu mengapa ia berlaku.

Menurut sesetengah pakar, virus ini mungkin mempunyai kemampuan untuk menyahaktif dan mengaktifkan dirinya semula di dalam perumah manusia, atau dijangkiti semula dari sumber-sumber yang lain selepas dibenarkan pula, atau perkara-perkara lain.

Kemungkinan ini membuatkan kita ragu-ragu dengan anggapan popular bahawa pesakit yang telah pulih akan mempunyai "kekebalan" terhadap virus ini seperti yang berlaku kepada kebanyakan virus yang diketahui.

Malah, jika virus ini boleh mengaktifkan diri sendiri sesuka hatinya, maka apa yang dimaksudkan dengan "pulih"?.

Jika anda mengetahui serba sedikit tentang sejarah pandemik, anda pastinya sedar bahawa kejayaan SARS-CoV-2 ini bukanlah terletak pada tahap penyebarannya yang pantas mahupun kadar kematian.

Manusia pernah berhadapan dengan penyakit yang jauh lebih dahsyat pada masa lalu, di mana COVID-19 tidak dapat dibandingkan dengan Black Death atau Selesema Sepanyol dari segi jumlah kematian atau kadar jangkitan.

Namun, ia berlainan dalam satu aspek, iaitu mereka yang dijangkiti COVID-19 masih boleh meneruskan hidup dengan gejala ringan malah ada yang tidak menunjukkan sebarang gejala.

Ini membantu SARS-CoV-2 untuk merebak dengan lebih jauh dan membunuh lebih banyak.

Apa yang para saintis tidak tahu adalah berapa banyak kes-kes seperti ini yang berlaku.

Ketika ini, adalah jelas bahawa jangkitan yang diketahui dan kawasan panas dengan virus ini tidak boleh disalahkan sepenuhnya terhadap peningkatan kes baharu.

Mereka yang mengalami batuk dan hidung berair cenderung untuk beranggapan bahawa ia bukan satu masalah besar dan menurut ramai doktor serta saintis, mereka ini munkin penyebab utama di sebalik peningkatan kes yang sangat pesat.

Fakta bahawa novel koronavirus memberi kesan kepada orang dengan cara yang berlainan bukanlah sesuatu yang baru diketahui.

Jumlah kematian jauh lebih tinggi bagi golongan tua yang mana disebabkan oleh sistem ketahanan badan yang sangat lemah.

Ini mungkin kedengaran seperti satu penjelasan mengikut gerak hati, namun ia adalah benar jika anda mengambil kira bahawa virus ini lemah terhadap kanak-kanak,

Berbanding dengan kematian orang dewasa, jumlah kematian dalam kalangan kanak-kanak tersangat rendah.

Walaupun ini merupakan satu berita baik, namun ia tidak dapat dijelaskan kerana kanak-kanak zaman sekarang tidak mempunyai ketahanan badan yang begitu tinggi terhadap virus.

Malah, kanak-kanak sebenarnya lebih terdedah kepada jangkitan pernafasan seperti selesema biasa.

Namun, jumlah korban dalam kalangan mereka yang mempunyai sistem ketahanan badan yang kuat adalah lebih tinggi daripada kanak-kanak, dan kita masih belum tahu mengapa ini berlaku.

Sehingga kini, kita tahu bagaimana novel coronavirus membunuh mangsanya, namun apa yang masih tidak difahami sepenuhnya adalah bagaimana pesakit pulih daripadanya?

Biasanya bagi penyakit-penyakit lain, pesakit pulih dengan mengembangkan antibodi yang mana bukan sahaja membantu mereka memerangi virus tetaoi juga menjadi benteng terhadap serangan masa hadapan terhadap virus yang sama.

Walaupun ketahanan ini tidaklah kekal seperti dalam kes influenza, nmun badan kita masih ingat beberapa petanda bahawa ia pernah melawan penyakit tertentu.

Namun, ini tidak berlaku bagi banyak kes COVID-19 yang telah pulih dan para penyelidik sukar untuk memahami mengapa ini berlaku.

Dalam satu kajian yang dilakukan oleh China, kebanyakan pesakit yang sembuh telah membangunkan antibodi khasnya untuk COVID-19, seperti yang dijangkakan.

Walaubagaimanapun, 30% daripada pesakit tidak menunjukkan tanda-tanda pembangunan antibodi atau mana-mana antibodi yang berkaitan.

Jadi, ini menimbulkan persoalan yang masih belum dapat dijawab iaitu bagaimana tubuh badan mereka ini pulih.

Walaupun jumlah kes baharu semakin melonjak naik pada kadar yang membimbangkan, namun sekurang-kurangnya kita dapat menjejaki kebanyakan daripada sumber virus ini yang berpotensi.

Jika kita tahu bahawa sesuatu kawasan itu adalah hotspot COVID-19, ia dapat membantu kita mengkuarantin dan meninggalkan kawasan tersebut, menghubungi semua orang yang berada di kawasa sekitar ketika pandemik berlaku dan memastikan ia tidak menyumbang kepada jangkitan baharu.

Namun apa yang membimbangkan adalah kita juga berhadapan dengan kes-kes membingungkan di seluruh dunia yang tidak mempunyai jejak sumber jangkitan yang jelas.

Sebagai contoh, seorang kanak-kanak berusia 14 bulan di Gujarat, India telah dijangkiti COVID-19 dan meninggal dunia, meskipun tiada kes yang disahkan di seluruh daerah itu.

Seorang lelaki di California menjadi rakyat Amerika Syarikat pertama dijangkiti COVID-19 tanpa mempunyai sebarang kontak dengan pesakit sedia ada atau mana-mana perumah yang berpotensi.

Kebanyakan negara di seluruh dunia sedang melakukan yang terbaik untuk membendung kadar jangkitan, termasuklah melaksanakan langkah-langkah yang ketat seperti perintah berkurung dan peraturan penjarakan sosial.

Namun, semua ini berdasarkan anggapan bahawa segala yang kita tahu mengenai SARS-CoV-2 adalah betul.

Kajian-kajian terbaharu menunjukkan bahawa apa yang kita tahu tentang virus ini adalah sangat sedikit dan teknik pencegahan yang dilaksanakan harus berkembang secara konsisten jika kita mahu memerangi pandemik ini.

Misteri paling besar tentang pandemik COVID-19 adalah kita sebenarnya tidak tahu bagaimana ia merebak dan mereka yang mengaku tahu hanyalah berdasaar tekaan.

Walaupun pada awalnya penyebaran COVID-19 hanya boleh berlaku melalui sentuhan fizikal, namun kajian terbaru mencadangkan bahawa virus ini boleh kekal terapung di udara untuk tempoh yang lebih lama daripada yang kita jangkakan sebelum ini dan ia tidak memerlukan pembawa seperti titisan batuk untuk merebak.

Dalam kes yang mungkin berkaitan dengan situasi ini, seluruh anggota sebuah kumpulan koir telah dijangkiti COVID-19 walaupun menjaga jarak antara satu sama lain setiap masa.

Mungkin kumpulan koir ini dijangkiti melalui udara, namun ia tidak dapat dipastikan kerana kita masih belum jelas tentang semua cara penyebaran SARS-CoV-2.


Covid-19 Mula Menampakkan Persamaan Dengan Virus HIV

Di atas kertas, dikatakan wujud banyak persamaan yang ada di antara virus penyebab wabak SARS pada tahun 2003, SARS-CoV-1 dan 'adiknya', SARS-CoV-2 yang menyebabkan jangkitan Covid-19.

Penyelidikan dan rekod semasa wabak SARS melanda ditambah dengan kajian ke atas jangkitan wabak MERS pada tahun 2012 diharap mampu memberikan kita petunjuk jelas apakah risiko berhadapan Covid-19. Itu pandangan majoriti penyelidik pada mulanya.

Bagaimanapun hari demi hari - pendapat itu nyata disanggah satu per satu. SARS-CoV-2 mula menampakkan sifat sebenarnya yang nyata berbeza berbanding jangkitan virus corona sebelumnya.

Salah satu penemuan terbaru, adalah berkaitan kemampuannya menyerang sistem imuniti tubuh badan kita melawan jangkitan. Beberapa kajian peringkat awal berjaya menunjukkan bahawa SARS-CoV-2 mempunyai kemampuan yang hampir serupa seperti virus HIV; penyebab utama penyakit AIDS di seluruh dunia.

Pada peringkat awal, apa yang kita tahu tentang virus SARS-CoV-2 adalah virus itu mempunyai 79.5% persamaan dengan virus SARS-CoV-1 yang datang sebelumnya.

SARS-CoV-2 menyerang tubuh melalui reseptor yang digelarkan angiotensin-converting enzyme 2 atau ACE2 sebagai pintu masuk, menjalani proses inkubasi selama 5 ke 6 hari sebelum mula menyebabkan jangkitan. Simptom jangkitan yang kelihatan pada pesakit juga berbeza mengikut tahap jangkitan - sama ada ringan, teruk atau kritikal.

Antara simptom-simptom yang kerap berlaku adalah pneumonia iaitu jangkitan pada paru-paru, cirit-birit, sesak nafas atau dyspnea serta kerosakan organ-organ dalaman. Itu adalah perkara-perkara asas yang kita tahu tentang jangkitan Covid-19.

Apa yang membimbangkan, wujud trend di mana berlakunya kadar peratusan pesakit yang menampakkan simptom lymphocytopenia; penurunan kadar sel darah putih dalam darah mula dilaporkan dalam jumlah kes lebih kerap.

Berbanding dengan dua virus lebih awal, hanya virus penyebab jangkitan MERS didapati mempunyai keupayaan serupa dan SARS-CoV-1 tidak menampakkan petanda mampu menyerang sel darah putih.

Ini merupakan satu perbezaan yang sangat besar dan penemuan ini, mengejutkan penyelidik yang menjalankan kajian.

Kemampuan menyerang sel darah putih atau 'T lymphocytes', lebih popular diklasifikasikan sebagai 'sel T' (T cells) merupakan sesuatu yang tidak dijangka mampu berlaku sebelum ini.

Bagaimanapun, disebabkan oleh pertambahan jumlah laporan melapor tentang pesakit Covid-19 mengalami masalah kekurangan sel T, penyelidik daripada Universiti Fudan di Shanghai dan New York Blood Centre di Amerika Syarikat bekerjasama menjalankan kajian, bagi mengenalpasti punca berlakunya sel darah putih rendah dalam tubuh pesakit.

Sel T memainkan peranan yang sangat penting dalam tubuh badan kita, membolehkan sistem imuniti badan kita mengenalpasti sebarang bentuk jangkitan virus seterusnya mengaktifkan pembentukan antibodi dalam melawan jangkitan.

Apabila seseorang mengalami simptom lymphocytopenia, tubuh mereka tidak lagi mampu menyediakan sistem pertahanan badan sendiri - menyebabkan jangkitan mampu merebak tanpa dapat dikawal secara semulajadi oleh tubuh.

Situasi yang berlaku sama seperti jangkitan yang dihadapi pesakit AIDS.

Apa yang membezakan cara serangan dalam kes jangkitan AIDS dengan Covid-19 adalah faktor ketahanan virus yang melakukan serangan.

Virus HIV menyerang sel T, mampu membunuh sel T tanpa mengorbankan dirinya sendiri sebaliknya akan menjadikan sel T sebagai perumah bagi membolehkan virus membiak lebih pesat. Situasi itulah yang menyebabkan jangkitan HIV pada seseorang manusia kekal berlaku sepanjang hayat dan hanya boleh diperlahankan tanpa mampu disembuhkan (setakat ini).

Bagi virus SARS-CoV-2 pula kajian yang dijalankan mendapati - apabila virus tersebut menyerang mana-mana sel T, virus dan sel T yang diserang akan sama-sama reput mengakibatkan seseorang mengalami penurunan jangkitan tetapi dalam masa yang sama kehilangan sistem imuniti tubuh.

Sel T yang diuji dilaporkan mempunyai tahap sensitiviti yang tinggi terhadap kehadiran SARS-CoV-2, tetapi menampakkan sifat sebaliknya apabila didedahkan kepada virus SARS-CoV-1 penyebab jangkitan SARS - walaupun kedua-duanya menyerang sel melalui reseptor ACE2 yang serupa.

Disebabkan inilah semakin ramai pakar perubatan mengatakan punca kematian pesakit Covid-19 bukan saja disebabkan masalah pernafasan seperti yang diketahui sebelum ini - sebaliknya mampu datang daripada bermacam punca lain.

Kadar sel T dalam badan sebelum ini memang sudah digunakan sebagai kayu ukur bagi petugas perubatan, dalam meramal tahap jangkitan yang berkemungkinan berlaku pada pesakit Covid-19.

Bagaimanapun, pada peringkat awal - tidak ada pihak menyangka kadar sel T yang rendah sebenarnya berkait dengan jangkitan virus novel itu.

Ini kerana banyak pihak menghubungkan kadar sel T yang rendah sehingga mampu menyebabkan kematian, berpunca daripada tahap kesihatan pesakit yang sudah agak uzur.

Kajian terbaru ini mengenalpasti keupayaan virus SARS-CoV-2 menyerang sel T, mampu menjadi petunjuk pertama kepada kita; virus yang kita sangka kita kenal, bukanlah virus biasa-biasa sebenarnya.

Penemuan ini sedikit sebanyak memperkukuhkan beberapa laporan bedah siasat pesakit Covid-19  yang telah meninggal dunia sebelum ini, apabila didapati sistem imuniti tubuh pesakit telah rosak atau gagal berfungsi, tanpa ditemui apa sebabnya.

Lymphopenia predicts disease severity of COVID-19: a descriptive and predictive study

SARS-CoV-2 infects T lymphocytes through its spike protein-mediated membrane fusion

Autopsy results show virus remains in COVID-19 patient bodies, damages immune system